KURZUS: Személyközlekedési vállalatok

MODUL: IV. modul: Személyközlekedési vállalatok szakterületei

12. lecke: A személyközlekedési vállalatok munkavállalóinak oktatási rendszere

| Tanulási útmutató
Tanulási célok
A lecke feldolgozása után Ön képes lesz:
saját szavaival összefoglalni a személyközlekedési vállalatoknál zajló oktatási tevékenységeket; felsorolni a személyközlekedési vállalatoknál az új felvételes munkavállalók oktatásának fő témaköreit; felsorolni a személyközlekedési vállalatoknál a munkavállalók éves, ismeretfelújító oktatásának fő témaköreit; felsorolni a személyközlekedési vállalatoknál a Gépjárművezetői Képesítési Igazolványhoz kapcsolódó oktatás fő témaköreit; felvázolni a személyközlekedési vállalatoknál a külső oktatások, továbbképzések, tanfolyamok igénybevételének lehetőségeit; felvázolni a személyközlekedési vállalatok részvételi lehetőségeit a szakiskolai tanulóképzésben; felvázolni a személyközlekedési vállalatoknál zajló oktatási tevékenységek lehetséges szervezeti hátterét és lebonyolítását.
Tevékenységek
Olvassa el a kurzus 12. leckéjét!
Saját szavaival foglalja össze a személyközlekedési vállalatoknál zajló oktatási tevékenységeket!
Sorolja fel a személyközlekedési vállalatoknál az új felvételes munkavállalók oktatásának fő témaköreit!
Sorolja fel a személyközlekedési vállalatoknál a munkavállalók éves, ismeretfelújító oktatásának fő témaköreit!
Sorolja fel a személyközlekedési vállalatoknál a Gépjárművezetői Képesítési Igazolványhoz kapcsolódó oktatás fő témaköreit!
Vázolja fel a személyközlekedési vállalatoknál a külső oktatások, továbbképzések, tanfolyamok igénybevételének lehetőségeit!
Vázolja fel a személyközlekedési vállalatok részvételi lehetőségeit a szakiskolai tanulóképzésben!
Vázolja fel a személyközlekedési vállalatoknál zajló oktatási tevékenységek lehetséges szervezeti hátterét és lebonyolítását!
A feldolgozáshoz szükséges idő: 45 perc olvasás, tanulás, 30 perc önellenőrzés.
A személyközlekedési vállalatoknál zajló oktatási tevékenységek áttekintése
A színvonalas, hatékony és versenyképes működés érdekében valamennyi vállalatnak időről időre meg kell újítania munkatársai tudását: nem kivétel ez alól a személyközlekedés területe sem. Mi több, a dinamikusan fejlődő technológiák, valamint a jogszabályi háttér folyamatos változása miatt ezen a szakterületen fokozott igény jelentkezik a munkatársak továbbképzésére. A meglévő munkavállalók tudásának továbbfejlesztésén kívül a céghez újonnan belépők oktatása is szükséges annak érdekében, hogy megfelelően el tudják látni feladataikat, hiszen a szakmai alapoktatásban elsősorban általános jellegű szaktudást szerezhetnek, azonban a napi munkához meg kell ismerniük és be kell gyakorolniuk a konkrét cégnél alkalmazott rendszerek (pl. speciális berendezések, közlekedésinformatikai szoftverek) használatát is. Bizonyos esetekben ugyanakkor az alapvető képzés is a munkáltatóra hárulhat: mivel napjainkban a személyközlekedési vállalatok működésében jelentős problémát okoz a járművezetők létszámhiánya, a cégek komoly erőfeszítéseket tesznek a munkaerő pótlása érdekében, többek között tömegközlekedési járművek vezetésére még nem képesített munkavállalók toborzásával is, vállalva a teljes kiképzésüket (az alapvető járművezetői képzéssel viszont ez a jegyzet nem foglalkozik). Természetesen a szükséges jogosítványokkal és gyakorlattal már rendelkező járművezetők sem maradhatnak oktatás nélkül, a munkába állás előtt nekik is meg kell ismerniük a helyi sajátosságokat, pl. a helyi vonalhálózatot.
A fenti igényekhez igazodva, a személyközlekedési vállalatok oktatási rendszere kiterjed
az új felvételes munkavállalók képzésére a meglévő munkavállalók éves, ismeretfelújító oktatására a hivatásos gépjárművezetők esetében a megfelelő kategóriára érvényes jogosítványon felül úgynevezett GKI (Gépjárművezetői Képesítési Igazolvány) is szükséges, ennek megszerzését is segítik a közlekedési vállalatok esetenként külső képzésekben történő részvételt (pl. nyelvtanfolyam) is támogatnak a munkaadók, amennyiben az az adott munkavállaló feladatainak ellátásához szükséges, illetve magasabb színvonalon teszi azt lehetővé a személyközlekedési vállalatok a szakiskolai tanulók képzésében is aktív szerepet vállalhatnak, elsősorban gyakorlati hely biztosítása révén, a szakiskolákkal együttműködve.
Az alábbiakban a fenti sorrendben áttekintésre kerülnek a személyközlekedési vállalatok oktatási tevékenységei - melyekről általában külön oktatási szabályzat rendelkezik -, azok témakörei, majd a szervezeti háttér és a lebonyolítás bemutatása következik.
Új felvételes munkavállalók oktatása
Az újonnan felvett dolgozóknak - akár szellemi, akár járművezetői, akár egyéb fizikai állományról van szó - mindenképpen el kell végezniük az alábbi képzéseket, melyek az adott munkahelyen történő munkakezdéshez szükségesek:
munka- és tűzvédelmi oktatás rendészeti és vagyonvédelmi oktatás minőségügyi oktatás.
A fentieken kívül a műszaki szakterületen munkába állóknak karbantartási és technológiai ismeretekkel kapcsolatos oktatásokon is részt kell venniük.
A járművezetőknek számos további, speciális témakört meg kell ismerniük, továbbá - az elméleti oktatásokon kívül - gyakorlati képzésben is részesülnek, melyet általában az oktatásra kijelölt, régebben munkában álló, kellő gyakorlattal és tapasztalattal rendelkező járművezetők biztosítanak.
A fenti témakörökkel kapcsolatos bevezető képzések anyagai nagyrészt megegyeznek a megfelelő éves, ismeretfelújító oktatások résztémáival (értelemszerűen előbbiek esetében az általános ismeretek, míg utóbbiak esetében az újdonságok és a változások kapnak nagyobb hangsúlyt), melyek részletesebb bemutatására a továbbiakban kerül sor.
A munkavállalók éves, ismeretfelújító oktatása
Az évente esedékes, kötelező ismeretfelújító képzések tartalma munkakörönként eltérő, bár néhány alapvető témakör valamennyi munkakör esetében aktuális (természetesen nem feltétlenül azonos részletességgel, illetve hangsúllyal). A személyközlekedési vállalatok jellemzően a következő témakörökben tartják ezeket az oktatásokat.
Vezetői tájékoztató
Az oktatások elején általában az adott munkakört ellátó munkatársak vezetője tart rövid bevezetőt, megosztva a velük a napi munkavégzéssel kapcsolatos aktuális információkat, általános irányelveket, közérdeklődésre számot tartó adatokat (pl. utaspanaszok számának alakulása, ellenőri jelentések), végül pedig levonva a következtetéseket. Ezt követik a különböző szakterületekhez kapcsolódó modulok.
Munka-, környezet- és tűzvédelmi ismeretek
A munkavédelemmel kapcsolatban jellemzően a következő résztémák kerülnek rendszeresen oktatásra: a munkáltató és a munkavállalók jogai és kötelességei, a munkavégzésre alkalmas állapot, a biztonságos munkavégzés személyi és tárgyi feltételei, magatartási szabályok, a szükséges vizsgálatok, kockázatelemzés, az üzemi baleset fogalma és az azzal kapcsolatos teendők, munkahelyi veszélyforrások, védőeszközök és egyéb védelmi megoldások, jelzések, elsősegélynyújtás, veszélyes anyagok kezelése, közlekedés a munkahelyen, valamint a munkavédelem hatósági felügyelete.
A környezetvédelmi oktatás fő elemei a következők lehetnek: a környezetvédelem szabályozása, a munka során keletkező hulladékok típusai és kezelésük, a veszélyes áruk nemzetközi közúti szállításáról szóló európai megállapodás (ADR: Accord européen relatif au transport international de marchandises Dangereuses par Route), légszennyezés, vízvédelem, zajvédelem, környezetvédelmi jelentések.
A tűzvédelem oktatása során a következő résztémákban szükséges a munkatársakkal évről évre megosztani az alapvető ismereteket: égéselmélet, anyagok éghetőségi jellemzői, tűzveszélyességi osztályok, tűzvédelmi jelölések, a munkáltató és a munkavállalók tűzvédelmi kötelességei, tüzelő és fűtő berendezések használatának szabályai, teendők tűzeset bekövetkezése esetén, kiürítési útvonalak, tűzoltó készülékek használata, felülvizsgálata, oltóanyagok, a tűz és a füst káros hatásai, a dohányzás szabályai, a cégnél alkalmazott technológiák veszélyei.
A munka-, környezet- és tűzvédelmi oktatások jellemzően két fő részre bonthatók: az általános jellegű ismeretek valamennyi munkavállaló számára egységes formában kerülnek oktatásra, majd foglalkozási körönként eltérő, speciális oktatásokra is sor kerülhet.
A munkavégzésre vonatkozó általános ismeretek
A személyközlekedési vállalatok - mint szolgáltató cégek - esetében kiemelt jelentőséggel bír a szolgáltatói szemlélet, vagyis az ügyfélközpontú (utasbarát) viselkedés kialakítása, elterjesztése és fenntartása valamennyi munkakörben. A leghangsúlyosabban a járművezetők, az ellenőrök, a forgalmi szolgálattevők, az ügyfélkapcsolati munkatársak és az elővételi pénztárosok esetében szükséges az ilyen jellegű képzéseket végezni, mivel ezekre a munkakörökre jellemző leginkább az utasokkal történő rendszeres, közvetlen kapcsolat. A cég megítélését a munkatársak viselkedése, hozzáállása, segítőkészsége rendkívüli módon befolyásolja, ezért fontos ezt a szempontot kiemelten kezelni. A képzések során azt kell megértetni a munkatársakkal, hogy az utasok - azaz a szolgáltatás igénybevevői - mit várnak el a közlekedési szolgáltatótól, mikor érzik a szolgáltatást magas színvonalúnak.
A konkrét munkakörtől függően a következő résztémák kerülhetnek ismertetésre a munkavégzéssel kapcsolatos oktatásokon: az utastájékoztatás fontossága és módjai, a menetrend szerinti (pontos) közlekedés fontossága, a dohányzás és a vezetés közbeni beszélgetés tilalma, a mobiltelefon és a rádió használatára vonatkozó szabályok, a jármű és a járművezető szükséges okmányai, a speciális berendezések használata, továbbá a rendkívüli események során alkalmazandó eljárások, különös tekintettel a balesetekre, illetve az utasok utazásból történő kizárására.
Minőségügyi ismeretek
A magas minőségű szolgáltatásvégzés érdekében a munkavállalóknak mindenekelőtt ismerniük kell a cég minőségpolitikáját, illetve minőségirányítási rendszerét, valamint annak legújabb fejlesztéseit. Az ezzel kapcsolatos oktatások általában áttekintik az adott személyközlekedési vállalat szervezetét, szabályzatait, a folyamatok tervezésének és végrehajtásának előírásait, a teljesítmények értékelésének módjait, továbbá a fejlesztési célokat is.
Utazási feltételek
Az utasokra vonatkozó szabályok, vagyis az utazási feltételek ismerete a megfelelő munkavégzés érdekében a személyközlekedési vállalatok dolgozói számára is alapvető fontosságú. Ide tartoznak a következők: utazási jogosultság, utazásból történő kizárás esetei, fel- és leszállás, felszállítási sorrend, helyfoglalás, a megállóhelyen kívüli fel- és leszállítás lehetséges következményei, utazás kerekesszékkel, babakocsival, kézipoggyász-, csomag- és útipoggyász-szállítás, élő állatok szállítása, eljárás az utazási feltételek megsértése esetén. Továbbá a cég üzletszabályzatának legfrissebb változásairól is fontos szót ejteni az éves oktatásokon.
Díjszabási és ellenőrzési ismeretek
A szolgáltatás ellenértékének beszedése érdekében az érintett munkavállalóknak (elsősorban a járművezetőknek, elővételi pénztárosoknak, kalauzoknak és ellenőröknek) fontos megismerniük a díjszabási alapelveket, a díjszámítás módját, a jegy- és bérlettípusokat (beleértve az elektronikus jegyrendszereket is), a helyi, helyközi és nemzetközi közlekedésre vonatkozóan egyaránt.
A kedvezményes utazásokkal kapcsolatban az oktatáson be kell mutatni mind az adott cég üzletpolitikai kedvezményeit, mind a 85/2007. (IV.25.) kormányrendelet alapján igénybe vehető kedvezményeket, továbbá az azok igénybevételéhez szükséges igazolásokat, igazolványokat.
A témakör tartalmazza még az utazási igazolványok ellenőrzésével (a menetjegyek és bérletek formai kialakításával, a hamisítás ellen alkalmazott védelemmel, az elektronikus jegyek és bérletek működésével), az érvénytelen utazási igazolványok bevonásával és a pótdíjazással kapcsolatos tudnivalókat, valamint pénzkezelési ismereteket (pl. a nagycímletű bankjeggyel történő fizetés esetén alkalmazandó eljárást) is.
Vezetési és pihenőidők, a tachográf használata
Az érintett munkatársakat (elsősorban a járművezetőket és az ő munkájukat közvetlenül irányító forgalmi szolgálattevőket, vezénylőket, forgalom- és üzemvezetőket) tájékoztatni szükséges a vezetési idők, pihenőidők és szünetek előírásairól, mind az 561/2006/EK (a közúti szállításra vonatkozó egyes szociális jogszabályok összehangolásáról szóló) rendelet hatálya alá tartozó, mind az annak hatályán kívül eső foglalkoztatás esetére vonatkozóan (pl. az AETR: Accord Européen sur les Transports Routiers, vagyis a nemzetközi közúti fuvarozást végző járművek személyzetének munkájáról szóló európai megállapodás alapján). Az oktatás célja többek között a fenti rendelet, illetve megállapodás alkalmazásának elősegítése a közúti közlekedésben, lehetőség szerint gyakorlati példák bemutatásával, beleértve az ellenőrzésekkel és bírságolásokkal kapcsolatos tapasztalatokat is. A közlekedési adatok rögzítésével kapcsolatban mind a kézi feljegyzések készítése, mind a tachográf használata, valamint az adatok visszaolvasása és ellenőrzése is a témakör része.
Adatvédelmi ismeretek
A 2018 májusa óta az Európai Unió 28 tagállamában (így Magyarországon is) hatályos GDPR (General Data Protection Regulation, azaz európai általános adatvédelmi rendelet) a korábbinál jelentősen nagyobb hangsúlyt helyezett a személyes adatok védelmére, amivel - a szolgáltatást igénybe vevő utasok magas számára is tekintettel - a személyközlekedési vállalatok dolgozóinak is tisztában kell lenniük. Az ezzel kapcsolatos oktatásnak tartalmaznia kell az adatvédelem alapfogalmait, az adatvédelmi tájékoztatók jelentőségét és rendszerét, a munkavállalók és az ügyfelek személyes adatainak kezelési módját, a technikai eszközök ellenőrzésével kapcsolatos adatkezelést, valamint a titoktartásra vonatkozó előírásokat. A témakör fontosságát alátámasztja, hogy a közlekedési folyamat számos pontján szükséges az utasok adatainak kezelése, úgy mint: bérletvásárlás, pótdíjazás, utazási kedvezményekhez szükséges adminisztráció, balesetek és poggyászkárok kivizsgálása, talált tárgyak kezelése, észrevételek (panaszok, kérelmek, információkérések) ügyintézése, kamerás megfigyelés (járműveken, pályaudvarokon, telephelyeken). Az oktatás során ismertetni kell az adatvédelmi incidensek esetén alkalmazandó eljárást, valamint a cég adatvédelmi szabályzatát és adatvédelmi tisztviselőjének elérhetőségét is.
KRESZ és vezetéselméleti ismeretek
A járművezetőket illetően nyilvánvalóan az egyik legfontosabb képzési terület a vezetéshez kapcsolódó ismeretek átadása és folyamatos frissítése, bővítése. A biztonságos közlekedés érdekében meg kell tanulniuk a defenzív és preventív járművezetés stratégiáját, figyelembe véve a reakcióidő, a fékút és a féktávolság összefüggéseit is.
Az autóbusz-közlekedésben a következő szempontok bemutatása szükséges még: az autóbusszal szállítható személyek száma, a csomagszállításra vonatkozó szabályok, az elindulás és megállás technikája, az ajtók nyitása és zárása, a gyalogosok elsőbbségének biztosítása (és az ilyen helyek megközelítése), környezetbarát vezetéstechnika (sebességváltó, retarder optimális használata, üzemanyag-takarékosság), a biztonsági öv és a gyermekbiztonsági rendszer használatára vonatkozó előírások, közlekedés vasúti átjáróban, megállás és az utasok leszállítása műszaki hiba vagy rendkívüli események során.
A vezetéselmélet oktatásában jelentős segítséget nyújthatnak a járműszimulátor-rendszerek, melyek különféle veszélyhelyzetek bemutatására, a lehetséges következmények és a megelőzési lehetőségek vizsgálatára alkalmasak, pl. a dohányzás és a vezetés közbeni beszélgetés negatív hatásainak illusztrálására is.
GKI képzés során is használható autóbusz-szimulátor (P&J)
12.1. ábra
Továbbá, az oktatásnak hasznos eszköze lehet a megtörtént balesetek, illetve kirívó szabályszegések, valamint azok tanulságainak bemutatása.
Fogyasztóvédelmi ismeretek
Az utaspanaszok korrekt kezelése érdekében az érintett munkakörökben dolgozó munkavállalóknak (pl. forgalom- és üzemvezetők, utazásszervezők, ellenőrök, ügyfélkapcsolati munkatársak) fontos megismerniük a panaszok kezeléséhez kapcsolódó jogszabályi hátteret (181/2011/EU rendelet, 1997. évi CLV. törvény, 213/2012. (VII.30.) kormányrendelet), valamint az esélyegyenlőség előmozdításáról szóló 2003. évi CXXV. törvény vonatkozó előírásait, továbbá természetesen az adott személyközlekedési vállalat üzletszabályzatának vonatkozó fejezeteit is. Az ehhez kapcsolódó oktatásnak ki kell térnie a panaszok, káresemények bejelentésére, a panaszkezelés folyamatára, a panaszkezelésre vonatkozó határidőkre, az írásbeli válaszok formai és tartalmi követelményeire (erről a személyközlekedési vállalatok belső és külső kommunikációját bemutató leckében olvashatók további részletek), a válasz el nem fogadása esetén alkalmazandó eljárásra, valamint a békéltető testületek és a közlekedési hatóság által korábban hozott döntések tapasztalataira.
A fenti témakörök megismerését követően a résztvevőknek általában számot is kell adniuk megszerzett tudásukról, ami jellemzően teszt formájában történik. A teszt kitöltését követően indoklással együtt ismertetésre kerülnek a helyes válaszok és az eredmények, melyeket dokumentálni is szükséges a visszakereshetőség érdekében.
A hagyományos, tantermi előadások formájában történő oktatásokon kívül egyre elterjedtebbek az alternatív, interaktív jellegű képzési formák is, melyekre a BKV Zrt.-nél több példát is láthatunk. Ide tartozik az úgynevezett közlekedési korrekciós magatartásformáló tréning, azaz egy kiscsoportos foglalkozás, amelyre jellemzően a nem elvárt módon dolgozó járművezetőket osztják be. A tréning során a résztvevők feladatokat oldanak meg, majd együtt elemeznek közlekedési baleseteket, végül az utasok elvárásainak átgondolása révén erősítik a szolgáltatói szemléletet. Hasonló célt szolgálnak a kommunikációs tréningek, melyek fő témája a járművezetők és az utasok közötti kommunikáció. A 2018-ban már huszonötödik alkalommal megrendezett tömegközlekedési járművezetői verseny szintén a járművezetők motivációját szolgálja, szakmai fejlődésük érdekében, izgalmas keretek között. A cég szemkamerás vizsgálatokat is alkalmaz, melyekkel azt ellenőrzik, hogy a járművezetők mekkora körültekintéssel vezetnek, vannak -e rejtett kockázatok ezzel kapcsolatban (pl. figyelik -e az elsőbbségadásra vonatkozó és a sebességkorlátozó táblákat, megfelelően váltanak -e sávot). Továbbá, a visszatérő baleseti helyzetekről nyomtatott formájú baleset-megelőzési anyagok is készülnek, melyeket a végállomásokon kihelyeznek a járművezetők részére.
A Gépjárművezetői Képesítési Igazolványhoz kapcsolódó oktatás
Amint a lecke bevezető részében már említésre került, a GKI (Gépjárművezetői Képesítési Igazolvány) a tehergépkocsi- és autóbuszvezetők szakmai képesítésének igazolása, amellyel rendelkezniük kell mindazoknak, akik hivatásos gépjárművezetőként, jövedelemszerzés céljából járművet kívánnak vezetni az Európai Unió területén. A GKI megszerzéséhez szükséges speciális képzés anyagát jogszabály rögzíti (24/2005. (IV.25.) GKM rendelet 13. sz. melléklete), és nagyrészt az előzőekben már bemutatott, a gépjárművezetők éves, ismeretfelújító oktatásának tárgyát is képező témakörökből áll, melyek közül a legfontosabbak az alábbiak:
biztonsági szabályokon alapuló észszerű vezetés előírások (pl. KRESZ) alkalmazása vezetési és pihenőidők, a tachográf használata, a már említett 561/2006/EK rendelet, illetve az AETR egyezmény egészségügyi, közúti közlekedési és környezeti biztonság, szerviz, logisztika.
A GKI képzés hatósági vizsgával zárul, melynek sikeres teljesítése a gépjárművezető munkatársak további foglalkoztatásának feltétele.
Külső oktatások, továbbképzések, tanfolyamok
A munkavállalók tudásának bővítése nem kizárólag a személyközlekedési vállalaton belüli szakmai oktatások révén valósítható meg, hanem külső képzések igénybevételével is, melyek jellemzően valamilyen általánosan elismert végzettséget biztosítanak (míg a belső képzéseken történő részvétel általában csak az adott vállalaton belül releváns).
A külső képzések kapcsolódhatnak a személyközlekedés területéhez (beleértve a felsőfokú képzéseket - mint pl. jelen képzés is -, valamint a közforgalmú közlekedési tisztképzést), de gyakori, hogy más jellegű témákat fednek le - pl. nyelvi, informatikai képzések -, melyek a cég fő tevékenységi köréhez hasonlóan szükségesek az adott munkavállalók feladatainak ellátásához, vagy annak magasabb szintre emeléséhez, azonban oktatásukra a személyközlekedési vállalaton belül nem állnak rendelkezésre kompetens és/vagy szabad kapacitással rendelkező munkatársak.
A külső képzések iránti igényt az illetékes szakterületi vezetőnek kell kezdeményeznie a cég vezetőségénél, majd a tényleges lebonyolítást (beiskolázás, adminisztráció) általában a humánpolitikai szervezeti egység munkatársai koordinálják.
Természetesen nincs kizárva, hogy egyes személyközlekedési vállalatok a korábbiakban ismertetett, fő tevékenységükhöz kapcsolódó, belső jellegű kötelező oktatásokat is kiszervezzék külső, szakoktató cégekhez, amennyiben így kedvezőbb feltételek biztosíthatók, ez azonban főként csak az általánosabb jellegű témakörök esetében célszerű, mivel a cég belső működését nyilván a cég saját munkatársai ismerik a legalaposabban.
Részvétel a szakiskolai tanulóképzésben
A személyközlekedési vállalatok gyakran segítik a szakiskolai tanulók képzését is, ami jellemzően gyakorlati hely biztosítását jelenti. Ez a felelősségvállalás teljesen indokolt, hiszen a speciális szakterületen tanuló diákoknak másképp nem lenne lehetőségük megismerni leendő szakmájuk gyakorlati oldalát. Az együttműködés megvalósításához természetesen szükséges írásban rögzíteni a kereteket, ami általában tanulószerződések megkötése révén történik, melyeknek ki kell terjedniük az oktatások tárgyi és személyi feltételeire, valamint a tanulók vétkes magatartása esetén alkalmazandó eljárásokra is.
Az oktatás szervezeti háttere és lebonyolítása
Az oktatások megszervezését általában a személyközlekedési vállalatok humánpolitikával foglalkozó szervezeti egységei intézik, természetesen szorosan együttműködve a többi szervezeti egységgel, amelyek munkavállalói érintettek az oktatásban. Az oktatásokat részben az egyes szakterületek megbízott munkatársai, részben fő- és mellékállású oktatók tarthatják (továbbá, ahogy a fentiekben már említésre került, akár külső oktatócégek munkatársai is).
A lebonyolítás alapját az úgynevezett oktatási ütemterv képezi, melyet minden év elején el kell készíteniük az ezzel megbízott munkatársaknak. Az oktatási ütemterv tartalmazza a kötelező oktatásokat szakterületi bontásban, az oktatások helyét és idejét, témáját, időtartamát, valamint a pótoktatások helyét és idejét is. Ennek készítésekor célszerű arra törekedni, hogy a munkavállalók a munkakörükhöz szükséges valamennyi oktatásban egy napon, egymást követő órák keretén belül részesülhessenek, ezáltal a képzés csak egyetlen napot vesz igénybe, és nem szükséges többször megszakítaniuk napi munkavégzésüket (ami különösen a folyamatos jelenlétet igénylő munkaköröknél - pl. járművezetők, forgalmi szolgálattevők - fontos szempont). Az oktatásokon való részvétel munkaidőnek minősül, ennek megfelelően a gyakorlati képzéssel együtt sem haladhatja meg a Munka Törvénykönyve által meghatározott munkaidő felső határát munkanaponként. A résztvevők névsorát a munkáltatói jogkört gyakorló vezető állítja össze, aki felelős gondoskodni arról, hogy valamennyi hozzá tartozó munkavállaló határidőn belül megszerezze a munkaköréhez előírt szakmai ismereteket. A kötelező oktatásokon az esetleges távollétet igazolni szükséges. Az oktatásokat dokumentálni kell az úgynevezett oktatási naplóban, amely tartalmazza az oktatott témakörök listáját, valamint a jelenléti ívet.
Felhasznált irodalom
ÉNYKK Északnyugat-magyarországi Közlekedési Központ Zrt. szervezeti felépítése, az egyes szervezeti egységek feladatai, valamint szabályzatai (https://www.enykk.hu/cikk/altalanos-kozzeteteli-lista.html, letöltés dátuma: 2019. április 29.) P&J GKI szimulátor honlapja (http://www.gkiszimulator.eu/, letöltés dátuma: 2019. június 24.)

| Önellenőrző kérdések
Olvassa el figyelmesen az alábbi feladatokat, majd a lecke tartalma alapján oldja meg őket!
1. Kiket részesítenek kötelező oktatásban a személyközlekedési vállalatoknál?
| kizárólag a személyközlekedési vállalatokhoz újonnan felvett dolgozókat
| a személyközlekedési vállalatoknál dolgozó valamennyi munkavállalót
| a személyközlekedési vállalatoknál dolgozó valamennyi, fizikai munkakörben dolgozó munkavállalót (a szellemi munkakörben dolgozók közül csak az újonnan felvetteket)
| a személyközlekedési vállalatoknál dolgozó valamennyi, szellemi munkakörben dolgozó munkavállalót (a fizikai munkakörben dolgozók közül csak az újonnan felvetteket)
2. Egészítse ki a következő mondatot! A személyközlekedési vállalatokhoz újonnan felvett dolgozóknak - akár , akár , akár egyéb állományról van szó - mindenképpen el kell végezniük bizonyos , melyek az adott munkahelyen történő munkakezdéshez szükségesek.
3. Egészítse ki a következő mondatot! A személyközlekedési vállalatok esetenként képzésekben történő részvételt (pl. nyelvtanfolyam) is támogatnak munkavállalóik részére, amennyiben az az adott munkavállaló ellátásához szükséges, illetve színvonalon teszi azt lehetővé.
4. Egészítse ki a következő mondatot! A személyközlekedési vállalatok a szakiskolai képzésében is aktív szerepet vállalhatnak, elsősorban hely biztosítása révén, a együttműködve.
5. Az alábbi állításokról döntse el, hogy igazak vagy hamisak!
A személyközlekedési vállalatokhoz szellemi munkakörbe felvett új munkatársaknak minőségügyi oktatáson nem szükséges részt venniük. |
A személyközlekedési vállalatokhoz bármely munkakörbe felvett új munkatársaknak munka- és tűzvédelmi oktatáson kell részt venniük. |
A személyközlekedési vállalatoknál műszaki szakterületen munkába állóknak karbantartási és technológiai ismeretekkel kapcsolatos oktatásokon is részt kell venniük. |
A személyközlekedési vállalatoknál járművezetőként munkába állóknak kizárólag gyakorlati oktatáson kell részt venniük. |
6. A személyközlekedési vállalatok munkavállalóinak éves, ismeretfelújító oktatása jellemzően melyik témával kezdődik?
| a munkavégzésre vonatkozó általános ismeretek
| munka-, környezet- és tűzvédelmi ismeretek
| vezetői tájékoztató
| minőségügyi ismeretek
7. Az alábbi témák közül melyek képezhetik a munkavédelmi oktatás tárgyát?
a munkáltató és a munkavállalók jogai és kötelességei |
a munka során keletkező hulladékok típusai és kezelésük |
a munkavégzésre alkalmas állapot |
tüzelő és fűtő berendezések használatának szabályai |
8. Egészítse ki a következő mondatot! A személyközlekedési vállalatok esetében kiemelt jelentőséggel bír a szemlélet, vagyis az ügyfélközpontú () kialakítása, elterjesztése és fenntartása munkakörben.
9. Az alábbi témák közül melyek képezhetik a díjszabási oktatás tárgyát?
fogyasztóvédelmi ismeretek |
pénzkezelési ismeretek |
számviteli ismeretek |
a menetjegyek és bérletek formai kialakítása, a hamisítás ellen alkalmazott védelem |
10. Egészítse ki a következő mondatot! A járművezetőknek a közlekedés érdekében meg kell tanulniuk a és preventív járművezetés stratégiáját, figyelembe véve a , a fékút és a összefüggéseit is.
11. Az alábbi módszerek közül melyek tartoznak az alternatív, interaktív személyközlekedési képzések közé?
| tantermi előadás
| közlekedési korrekciós magatartásformáló tréning
| kommunikációs tréning
| szemkamerás vizsgálatok
12. Mely témakörökre NEM terjed ki a Gépjárművezetői Képesítési Igazolványhoz (GKI) kapcsolódó oktatás?
| biztonsági szabályokon alapuló észszerű vezetés
| előírások (pl. KRESZ) alkalmazása
| vezetési és pihenőidők, a tachográf használata
| a személyközlekedési vállalat belső szabályzatainak rendszere
13. Egészítse ki a következő mondatot! A személyközlekedési vállalatoknál történő oktatások lebonyolításának alapját az úgynevezett oktatási képezi, melyet minden év el kell készíteni.
14. Kik tarthatják az oktatásokat a személyközlekedési vállalatoknál?
| a személyközlekedési vállalatok egyes szakterületeinek megbízott munkatársai
| a személyközlekedési vállalatok főállású oktatói
| a személyközlekedési vállalatok mellékállású oktatói
| külső oktatócégek munkatársai
15. Az alábbi állításokról döntse el, hogy igazak vagy hamisak!
A kötelező oktatásokon az esetleges távollétet igazolni szükséges. |
Az oktatásokon való részvétel nem minősül munkaidőnek. |
Az oktatások megszervezésekor arra kell törekedni, hogy a dolgozók egyszerre legfeljebb néhány óráig legyenek távol munkájuktól, ezért érdemes az oktatást több napra bontani. |
A munkáltatói jogkört gyakorló vezető felelőssége gondoskodni arról, hogy valamennyi hozzá tartozó munkavállaló határidőn belül megszerezze a munkaköréhez előírt szakmai ismereteket. |