KURZUS: Személyközlekedési vállalatok

MODUL: IV. modul: Személyközlekedési vállalatok szakterületei

8. lecke: A személyközlekedési vállalatok műszaki szakterülete

| Tanulási útmutató
Tanulási célok
A lecke feldolgozása után Ön képes lesz:
saját szavaival összefoglalni a személyközlekedési vállalatok műszaki szakterületének legfontosabb feladatait; felvázolni a személyközlekedési vállalat műszaki szervezeti egységének lehetséges felépítését; felsorolni a különböző alegységek feladatait (műszaki szervezeti egység vezetőjének feladatai, általános műszaki irányítás, ingatlan-üzemeltetés, munka-, környezet- és tűzvédelem, energiagazdálkodás, rendészet és vagyonvédelem, logisztika, járműfenntartás, karbantartási, javítási és hatósági feladatok, üzemanyag-kereskedelem, területi műszaki központok feladatai); felsorolni a személyközlekedési vállalatok műszaki feladataival kapcsolatban szükséges legfontosabb szabályzatokat.
Tevékenységek
Olvassa el a kurzus 8. leckéjét!
Saját szavaival foglalja össze a személyközlekedési vállalatok műszaki szakterületének legfontosabb feladatait!
Vázolja fel a személyközlekedési vállalat műszaki szervezeti egységének lehetséges felépítését!
Sorolja fel a különböző alegységek feladatait (műszaki szervezeti egység vezetőjének feladatai, általános műszaki irányítás, ingatlan-üzemeltetés, munka-, környezet- és tűzvédelem, energiagazdálkodás, rendészet és vagyonvédelem, logisztika, járműfenntartás, karbantartási, javítási és hatósági feladatok, üzemanyag-kereskedelem, területi műszaki központok feladatai)!
Sorolja fel a személyközlekedési vállalatok műszaki feladataival kapcsolatban szükséges legfontosabb szabályzatokat!
A feldolgozáshoz szükséges idő: 25 perc olvasás, tanulás, 20 perc önellenőrzés.
Műszaki feladatok áttekintése
Az üzemeltetést is ellátó személyközlekedési vállalatok esetében (tehát a kizárólag tervezéssel, szervezéssel, koordinációval foglalkozó intézményeket értelemszerűen nem ide sorolva) a forgalomhoz hasonló hangsúllyal bír a műszaki feladatok ellátása. A cégnek gondoskodnia kell egyrészt a személyszállítást biztosító járművek fenntartásáról, másrészt az utasforgalmi létesítmények (pályaudvarok, állomások, megállóhelyek) üzemeltetéséről, hiszen ezek képezik az utazások lebonyolításának legfontosabb fizikai alapjait. Továbbá, a műszaki tevékenységet is folytató személyközlekedési vállalatok (az állami tulajdonúak is) gyakran - szabad kapacitásaik kihasználása és eredményességük javítása érdekében - külső partnerek számára is végeznek műszaki szolgáltatásokat (pl. járműjavítás, festés, vizsgáztatás, járműforgalmazás, üzemanyag-kereskedelem).
Az alábbiakban a műszaki terület egy lehetséges szervezeti megvalósítása kerül bemutatásra a különböző alegységekhez tartozó feladatkörök megjelölésével (melyhez hasonló struktúrát alkalmaz pl. a jegyzet írásakor az ÉNYKK Északnyugat-magyarországi Közlekedési Központ Zrt. is), majd áttekintésre kerülnek a személyközlekedési vállalatok műszaki feladataival kapcsolatban szükséges legfontosabb szabályzatok, amelyek lehetővé teszik az ide tartozó tevékenységek megfelelő ellátását.
Műszaki szervezet lehetséges felépítése és részletes feladatai
A műszaki szervezeti egység fent említett, lehetséges felépítése az alábbi ábrán látható.
Személyközlekedési vállalat műszaki szervezeti egységének lehetséges felépítése
8.1. ábra
A műszaki szervezeti egység első számú vezetője koordinálja többek között a társaság járműfenntartási, felújítási, anyaggazdálkodási, infrastruktúra-működtetési, munka-, környezet- és tűzvédelmi, valamint esetleges üzemanyag-kereskedelmi tevékenységeit. A cég járműrekonstrukciós tervei alapján stratégiát alkot a járművek beszerzésével, selejtezésével és esetleges értékesítésével kapcsolatban. Javaslatot tesz a közbeszerzési eljárásokban érvényesíteni kívánt műszaki követelmények meghatározására, valamint az integrált informatikai rendszer szakterületét érintő moduljainak továbbfejlesztésére vonatkozóan.
Az általános műszaki irányítást végző alegység vezetője felelős a cég ingatlan-állományának kezeléséért és fejlesztéséért, a munka-, környezet- és tűzvédelemért, a hatékony energiagazdálkodásért, a rendészetért és a vagyonvédelemért, valamint a logisztikai tevékenységekért. A felsorolt területekhez tartozó csoportok a következők lehetnek.
Az ingatlan-üzemeltetési csoport munkatársai a társaság tulajdonában álló, illetve általa üzemeltetett valamennyi ingatlan (beleértve az utasforgalmi létesítményeket, valamint a telephelyeket és irodákat) fenntartását biztosítják. Ingatlan-fejlesztési és beruházási terveket dolgoznak ki, irányítják a beruházások engedélyezési és üzembe helyezési folyamatait, valamint a nem közvetlenül használt ingatlanok hasznosítását (pl. bérbe adását), esetleges értékesítését. Biztosítják az ingatlanok folyamatos karbantartását, az érvényes technológiai utasítások betartását és a kapcsolódó tevékenységek ellenőrzését. A munka-, környezet- és tűzvédelmi csoport tartja a kapcsolatot a környezetvédelmi hatóságokkal, beszámolókat, jelentéseket készít. Eljárásokat dolgoz ki a hulladék-mennyiség, a zajterhelés, valamint a kibocsátott víz- és légszennyezés csökkentésére, a kibocsátás megelőzésére, továbbá a hulladékok újrahasznosításának elősegítésére. Koordinálja a hulladékkezelési rendszert, valamint a vízjogi és levegővédelmi engedélyek készítését, megújítását, ellenőrzi a zajvédelmi előírások betartását. Elkészíti és karbantartja a cég munkavédelmi, tűzvédelmi, dohányzási, elsősegély-nyújtási, ittasság-vizsgálati, tisztítószer-, védőital- és védőeszköz-juttatási szabályzatait, valamint irányítja a különféle gépek, berendezések, technológiák üzembe helyezését, nyilvántartását és vizsgálatát. Az energiagazdálkodási csoport irányítja, szabályozza, szervezi és ellenőrzi a társaság energiagazdálkodását. Gondoskodik a kapcsolódó hatósági előírások betartásáról, valamint az energiaszolgáltatókkal történő kapcsolattartásról. Folyamatosan ellenőrzi a vállalat létesítményeinek energia-felhasználását, rögzíti a havi fogyasztásokat és összeveti a beérkező energiaszámlákkal, elkészíti az éves energiamérleget és egyéb jelentéseket. Elemzi a társaság energia-felhasználását, és javaslatokat készít annak racionalizálására. A rendészeti és vagyonvédelmi csoport célja a vállalat közrend- és vagyonvédelmének biztosítása, a társasági és személyi tulajdont sértő cselekmények megakadályozása, illetve részvétel a cselekmények felderítésében, vizsgálatában és a szükséges eljárások lebonyolításában. Gondoskodik a vagyonvédelmet szolgáló nyilvántartások vezetéséről, valamint a cég által üzemeltetett térfigyelő kamerarendszerek üzemeltetéséről, szabályozásáról és továbbfejlesztéséről (a személyközlekedési vállalatok esetében egyre gyakoribb az ilyen rendszerek használata, mind a telephelyeken, mind az utasforgalmi létesítményekben, mind a járművek fedélzetén). Kapcsolatot tartanak az őrző-védő és pénzszállító cégekkel, koordinálják tevékenységüket (pl. jegy- és bérletkiadó automaták bevételének szállítása). A logisztikai csoport feladata a társaság számára gazdaságilag legkedvezőbb (egyúttal megfelelő minőséget és ellátási biztonságot szavatoló) beszerzési források, beszállító partnerek megkeresése, a cég beszerzési tervének előkészítése, majd a beszerzések előkészítése és lebonyolítása, különös tekintettel a járműjavítási anyagokra és alkatrészekre. Ide tartozik továbbá a cég raktárait illető adminisztrációs és bizonylatolási feladatok ellenőrzése, az immobil készletek megszüntetése érdekében rendszeres elemzések és javaslatok készítése, a kihelyezett raktári készletes megállapodások előkészítése, megkötése és felügyelete, valamint a szállítási szerződések megkötésének kezdeményezése, ellenőrzése és felülvizsgálata. A logisztikai szervezés fontos része még a vállalat által alkalmazott cikkszám- és cikktörzs-rendszer kialakítása, karbantartása és folyamatos aktualizálása is.
A személyközlekedési vállalatok esetében kiemelt feladat a járműfenntartás, amely rendszerint önálló szervezeti alegységet alkot. Fontos megjegyezni, hogy ez a szervezeti alegység - a nagyobb kiterjedésű cégeknél, funkciójából adódóan - a forgalmi-üzemeltetési tevékenységhez hasonlóan, földrajzilag elosztott módon működik, hiszen a különböző telephelyeken használt járművek fenntartása helyben (illetve a legközelebbi alközpontban) célszerű, a rezsifutás-teljesítmények minimalizálása érdekében, ezáltal területi műszaki központok létrehozása indokolt a nagyobb, illetve központi elhelyezkedésű településeken.
A Volánbusz Zrt. egyik diagnosztikai műhelye és szerelőaknája
8.2. ábra
A járműfenntartási alegység vezetője felelős a jármű-javítási, karbantartási és felújítási, valamint az esetleges üzemanyag-kereskedelmi feladatokért. Összehangolja a fent említett, területi műszaki központok munkáját, felügyeli a működéshez optimálisan szükséges számú jármű rendelkezésre állását. Új műszaki technológiák bevezetésével kapcsolatos javaslatokat és koncepciókat készít, valamint gondoskodik a járműfenntartással kapcsolatos vállalati szabályzatok naprakészen tartásáról. A fenti feladatcsoportok az alábbiak szerint bonthatók tovább.
A karbantartási, javítási és hatósági feladatokért felelős csoport gondoskodik a karbantartási ütemtervben szereplő feladatok végrehajtásáról, a járműfenntartási telepek műszaki vizsgáztatási, környezetvédelmi vizsgálati és eredetiségvizsgálati tevékenységeivel kapcsolatos központi teendőkről. Kapcsolatot tart az érintett hatóságokkal, valamint a műszaki szolgáltatásokat igénybe vevő esetleges külső partnerekkel. Irányítja a járműjavítási szolgáltatás során felmerült szavatossági és minőségi kifogások központi kezelését, követi a járműfenntartási tevékenységgel kapcsolatos jogszabályi változásokat, valamint szakirányítási és ellenőrzési feladatokat végez. Az üzemanyag-kereskedelmi csoport - ha a vállalat ilyen tevékenységet is folytat - kapcsolatot tart a szolgáltatást igénybe vevő külső partnerekkel, elvégzi az árképzési feladatokat (a helyi adottságok, illetve a konkurencia figyelembe vételével), valamint kezeli a vevői szerződéseket. A területi műszaki központok a fent írtaknak megfelelően, földrajzi egységenként (pl. megyénként) végzik a tényleges járműjavítási, karbantartási, járműmentési, hatósági szolgáltatási (pl. műszaki vizsgáztatási), helyi anyaggazdálkodási (és esetlegesen kereskedelmi) tevékenységeket, az előírásoknak megfelelően. Biztosítják a diagnosztikai szoftverek, mérőeszközök használhatóságát, szükség esetén megrendelik a speciális tevékenységeket a külső szolgáltatóktól (pl. márkaszervizektől). Kapcsolatot tartanak a helyi garázsmesteri szolgálatokkal, kiemelten a napi üzemkészség biztosítása vonatkozásában. Helyi szinten intézik a gépek, berendezések, technológiák üzembe helyezését és selejtezését, az épületek és létesítmények karbantartását és ellenőrzését, valamint a munka-, környezet- és tűzvédelem feladatait. A külső partnerek körében piackutatást végeznek a műszaki szolgáltatások iránti igényekről, vevőszolgálati tevékenységet biztosítanak számukra, intézik a helyi szavatossági és garanciális ügyeket, valamint továbbfejlesztési javaslatokat dolgoznak ki a jármű-üzemeltetéshez kapcsolódó szoftverekre vonatkozóan.
Az ÉNYKK Északnyugat-magyarországi Közlekedési Központ Zrt. festőműhelye
8.3. ábra
Fontos megemlíteni, hogy a fenti tevékenységek jelentős része akár külső cégekbe is kiszervezhető, azaz a személyközlekedési vállalatoknak nem feltétlenül szükséges a fent bemutatott méretű műszaki szervezetet és infrastruktúrát fenntartaniuk (pl. a DAKK Dél-alföldi Közlekedési Központ Zrt. minden javítóműhelye és műszaki telephelye az Autó Univerzál Kft. irányítása alá került 2014-ben).
Műszaki tevékenységhez kapcsolódó szabályzatok
A fentiekben bemutatott műszaki tevékenységek megfelelő ellátása érdekében a személyközlekedési vállalatoknak pontos követelményeket, illetve eljárási rendeket kell meghatározniuk, melyeket belső szabályzatok, rendeletek formájában készítenek el. Általában a következő legfontosabb témákban célszerű szabályozást kialakítani.
Járművek felkondicionálásának szabályzata: a felkondicionálás a járművet érintő átfogó, a természetes elhasználódásból és a külső behatásokból származó állapotromlások és meghibásodások elhárítási folyamata, mely szükség szerint a jármű minden részére kiterjedhet, különös tekintettel a karosszériára és a fődarabok nagyjavítására. Célja a járművek biztonságos, és a hatósági előírásoknak megfelelő műszaki állapotának biztosítása. Elrendelésére hosszabb időszakonként, de rendszeresen (terv szerinti ütemezésben) sor kerül. A vonatkozó szabályzat ennek részletes feladatait és felelőseit tartalmazza. Gépjárműmentés, gépjárműmozgatás szabályzata: a társaságnál szükségszerűvé váló, illetve külső ügyfél vagy hatóság által megrendelt gépjárműmentések és mozgatások hatékony, biztonságos és költségtakarékos megvalósítását biztosítja. Műszaki vállalási szabályzat: a külső partnerek részére nyújtott tevékenységekre vonatkozóan meg kell határozni a szerződő felek jogait és kötelességeit. A szabályzatnak tartalmaznia kell a javításra (mosásra, fényezésre stb.) átadott jármű átvételének, a munkálatok végrehajtásának és az elkészült jármű átadásának módját, a számlázás rendjét, a minőségtanúsítást, a jótállás feltételeit, a panaszok intézését, valamint a tevékenység során alkalmazandó hatályos szabványokat. Műszaki garanciális szabályzat: a társaság által üzemeltetett, illetve értékesített járművek, valamint azok fődarabjainak, részegységeinek garanciális ügyrendjét tartalmazza, saját jármű esetében a céget terhelő költségek minimalizálása, míg külső ügyfél vonatkozásában a törvényi, jogszabályi, gyártói, forgalmazói előírások maradéktalan teljesítése, az ügyfél elégedettsége érdekében. Mérőműszerek hitelesítésének, kalibrálásának szabályzata: a dokumentumnak mind a belső kalibrálású (ha a pontosság ellenőrzését a személyközlekedési vállalat munkatársai végzik), mind a külső kalibrálású (ha a pontosság ellenőrzését a kalibrálásra és hitelesítésre feljogosított külső vállalkozók végzik) mérőeszközök kezelésére ki kell térnie, érintve az elfogadott pontossági intervallumokat, az ellenőrzések gyakoriságát és az eszközök selejtezésének esetét is. Menetíró készülékek illesztésének, felülvizsgálatának szabályzata: a szabályzatnak mind az analóg (forgó papírkorongot alkalmazó), mind a digitális (saját memóriáját vagy chip-kártyát használó) tachográf berendezések illesztésére (rendszeres ellenőrzésére, beállítására), valamint felülvizsgálatára ki kell terjednie. Műszaki anyag- és alkatrészraktárak működési szabályzata: a raktárak működtetését meghatározó dokumentum, amely tartalmazza a tárolás szabályait, a raktárterületek kialakításának módját és az ott folyó tevékenységek leírását. Hulladékkezelési szabályzat: a járműfenntartási üzemekben keletkező hulladékok kezelésének módját tartalmazza, különös tekintettel a havária esetekre. Üzemanyag-felhasználási és értékesítési szabályzat: a személyközlekedési vállalat által működtetett közforgalmú, illetve kizárólag saját tulajdonú járművek kiszolgálását végző üzemanyag-kutak tevékenységét írja le.
Az ÉNYKK Északnyugat-magyarországi Közlekedési Központ Zrt. közforgalmú üzemanyag-kútja Zalaegerszegen (fotó: Seres Péter)
8.4. ábra
Felhasznált irodalom
ÉNYKK Északnyugat-magyarországi Közlekedési Központ Zrt. szervezeti felépítése, az egyes szervezeti egységek feladatai, valamint szabályzatai (https://www.enykk.hu/cikk/altalanos-kozzeteteli-lista.html, letöltés dátuma: 2019. április 29.) Volánbusz Zrt. műszaki szolgáltatásai (https://www.volanbusz.hu/hu/tarsasagunkrol/szolgaltatasok/muszaki-szolgaltatasok, letöltés dátuma: 2019. július 5.) Autó Univerzál Kft. honlapja (https://www.autouniverzal.hu/, letöltés ideje: 2019. július 27.) Zalaegerszeg Megyei Jogú Város Hivatalos Portálja: Új töltőállomás (https://zalaegerszeg.hu/cikk/30699/Uj_toltoallomas_Video, letöltés dátuma: 2019. július 5.)

| Önellenőrző kérdések
Olvassa el figyelmesen az alábbi feladatokat, majd a lecke tartalma alapján oldja meg őket!
1. Egészítse ki a következő mondatot! A személyszállítást végző vállalatok műszaki szervezeti egységének gondoskodnia kell egyrészt a személyszállítást biztosító fenntartásáról, másrészt az létesítmények (pályaudvarok, , ) üzemeltetéséről.
2. Az alábbi állításokról döntse el, hogy igazak vagy hamisak!
A személyközlekedési vállalatok műszaki szervezeti egysége foglalkozik az energiagazdálkodás kérdéseivel. |
A nagyobb kiterjedésű személyközlekedési vállalatok a járműfenntartási feladatokat földrajzilag elosztott módon, területi műszaki központok létrehozásával látják el. |
A járműfenntartási feladatok jelentőségéből adódóan indokolt erre a célra külön szervezeti alegységet létrehozni. |
Az állami tulajdonú személyközlekedési vállalatok külső partnerek számára nem nyújthatnak műszaki szolgáltatásokat. |
3. Egészítse ki a következő mondatot! Az általános műszaki irányítást végző alegység vezetője felelős a cég -állományának kezeléséért és , a -, - és tűzvédelemért, a hatékony , a rendészetért és a , valamint a tevékenységekért.
4. Jellemzően melyik csoport tart kapcsolatot a környezetvédelmi hatóságokkal?
| Munka-, környezet- és tűzvédelem
| Energiagazdálkodás
| Ingatlan-üzemeltetés
| Logisztika
5. Jellemzően melyik csoport tart kapcsolatot az őrző-védő és pénzszállító cégekkel?
| Munka-, környezet- és tűzvédelem
| Rendészet- és vagyonvédelem
| Logisztika
| Üzemanyag-kereskedelem
6. Az alábbi állításokról döntse el, hogy igazak vagy hamisak!
A logisztikai csoport megkeresi a gazdaságilag legkedvezőbb (egyúttal megfelelő minőséget és ellátási biztonságot szavatoló) beszerzési forrásokat, beszállító partnereket. |
A logisztikai csoport ellenőrzi a cég raktárait illető adminisztrációs és bizonylatolási feladatokat. |
A logisztikai csoport irányítja a járműjavítási szolgáltatás során felmerült szavatossági és minőségi kifogások kezelését. |
A logisztikai csoport végzi az eredetiségvizsgálati tevékenységekkel kapcsolatos teendőket. |
7. Egészítse ki a következő mondatot! A járműfenntartási alegység vezetője felelős a jármű-, és , valamint az esetleges üzemanyag- feladatokért.
8. Egészítse ki a következő mondatot! A járművek szabályzata a járművet érintő átfogó, a elhasználódásból és a behatásokból származó állapotromlások és elhárítási folyamatát írja le.
9. Egészítse ki a következő mondatot! A gépjárműmentés, gépjárműmozgatás szabályzata a társaságnál szükségszerűvé váló, illetve külső vagy által megrendelt gépjárműmentések és mozgatások hatékony, és megvalósítását biztosítja.
10. Mire NEM vonatkozik a menetíró készülékek illesztésének, felülvizsgálatának szabályzata?
| a tachográf berendezések beállítására
| a tachográf berendezések rendszeres ellenőrzésére
| a tachográf berendezések adatainak kiértékelésére
| a digitális tachográf berendezések felülvizsgálatára