KURZUS: Személyközlekedési vállalatok

MODUL: IV. modul: Személyközlekedési vállalatok szakterületei

7. lecke: A személyközlekedési vállalatok forgalmi-üzemeltetési szakterülete

| Tanulási útmutató
Tanulási célok
A lecke feldolgozása után Ön képes lesz:
saját szavaival összefoglalni a személyközlekedési vállalatok forgalmi-üzemeltetési szakterületének legfontosabb feladatait; felvázolni a személyközlekedési vállalat forgalmi-üzemeltetési szervezeti egységének lehetséges felépítését; felsorolni a különböző alegységek feladatait (forgalmi-üzemeltetési szervezeti egység vezetőjének feladatai, forgalom-szervezés és ellenőrzés, szolgáltatás-fejlesztés és kereskedelem, jármű-üzemeltetés, üzemanyag-gazdálkodás, közlekedésbiztonság, idegenforgalom, forgalmi kontrolling, területi forgalmi-üzemeltetési központok teendői); felsorolni a személyközlekedési vállalatok forgalmi-üzemeltetési feladataival kapcsolatban szükséges legfontosabb szabályzatokat.
Tevékenységek
Olvassa el a kurzus 7. leckéjét!
Saját szavaival foglalja össze a személyközlekedési vállalatok forgalmi-üzemeltetési szakterületének legfontosabb feladatait!
Vázolja fel a személyközlekedési vállalat forgalmi-üzemeltetési szervezeti egységének lehetséges felépítését!
Sorolja fel a különböző alegységek feladatait (forgalmi-üzemeltetési szervezeti egység vezetőjének feladatai, forgalom-szervezés és ellenőrzés, szolgáltatás-fejlesztés és kereskedelem, jármű-üzemeltetés, üzemanyag-gazdálkodás, közlekedésbiztonság, idegenforgalom, forgalmi kontrolling, területi forgalmi-üzemeltetési központok teendői)!
Sorolja fel a személyközlekedési vállalatok forgalmi-üzemeltetési feladataival kapcsolatban szükséges legfontosabb szabályzatokat!
A feldolgozáshoz szükséges idő: 45 perc olvasás, tanulás, 30 perc önellenőrzés.
Forgalmi-üzemeltetési feladatok áttekintése
Az üzemeltetést is ellátó személyközlekedési vállalatok (tehát a kizárólag tervezéssel, szervezéssel, koordinációval foglalkozó intézményeket értelemszerűen nem ide sorolva) elsődleges tevékenysége a megrendelt személyszállítási szolgáltatások lebonyolítása. A forgalom általános szervezésén, tényleges lebonyolításán és ellenőrzésén kívül idetartozik a járművek üzemeltetésének koordinálása (a szükséges járművek típusainak és mennyiségének meghatározása, beszerzése vagy bérleti konstrukcióban történő rendelkezésre állítása, a szükséges adminisztráció és hatósági ügyintézés - gépjárművek rendszámai, forgalmi engedélyek stb. -, üzemanyag-gazdálkodás, közlekedésbiztonsági feladatok ellátása - pl. baleseti helyszínelés -, kapcsolattartás a műszaki szervezeti egységgel a karbantartások és javítások céljából), továbbá a forgalommal kapcsolatos utasészrevételek kezelésében közreműködő ügyfélszolgálat működtetése, valamint idegenforgalmi tevékenység végzése esetén az ezzel kapcsolatos teendők is. Az előbbieken túl indokolt lehet még úgynevezett "forgalmi kontrolling" alegység létrehozása is, amely a gazdasági szervezeti egységen belül elhelyezkedő társasági kontrolling munkáját segíti, a forgalmi szempontok mélyebb elemzése révén.
A nagyobb kiterjedésű személyközlekedési vállalatoknál a forgalmi-üzemeltetési tevékenység tényleges lebonyolítása értelemszerűen földrajzilag elosztott módon, területi központokban történik. A járművek és a járművezetők (pl. utóbbiak lakhelye alapján) területi forgalmi üzemekhez kerülnek hozzárendelésre. Ezáltal az adott területet kiszolgáló, illetve onnan induló (és oda visszaérkező) járatok, valamint az azokat teljesítő járművek és járművezetők hatékonyan kezelhető egységekbe szervezhetők, és jól meghatározott foglalkoztatási rendek, hatáskörök, felelősségi viszonyok alakíthatók ki. A többféle közlekedési módot (pl. autóbusz, trolibusz, villamos stb.) üzemeltető cégeknél értelemszerűen a különböző közlekedési módok számára is külön üzemegységek létrehozása lehet célszerű. Az autóbusz-közlekedés esetében, a nagyobb városokban jellemző a helyi és helyközi tevékenységek számára külön forgalmi üzemegység létrehozása, míg kisebb települések esetében a helyi és helyközi tevékenységek általában összefonódnak: mindkét megoldás a hatékonyságnövelést (a magasabb szolgáltatási színvonalat, az áttekinthetőséget, illetve az erőforrások jobb kihasználását) szolgálja. Nagyvárosi környezetben több városi autóbuszos üzemegység létrehozása is szükséges lehet (pl. Budapesten), az optimális üzemméret elérése érdekében. A forgalmi üzemek létrehozásán kívül, területi szinten célszerű biztosítani a garázsszolgálatot, a forgalmi eszközök (pl. jegykiadó gépek, automaták, fedélzeti számítógépek, kijelzőtáblák) üzemeltetését, valamint részt venni a menetrendtervezési és a bevétel-ellenőrzési feladatokban is.
Az alábbiakban a forgalmi-üzemeltetési terület egy lehetséges szervezeti megvalósítása kerül bemutatásra a különböző alegységekhez tartozó feladatkörök megjelölésével (melyhez hasonló struktúrát alkalmaz pl. a jegyzet írásakor az ÉNYKK Északnyugat-magyarországi Közlekedési Központ Zrt. is), majd áttekintésre kerülnek a személyközlekedési vállalatok forgalmi-üzemeltetési feladataival kapcsolatban szükséges legfontosabb szabályzatok, amelyek lehetővé teszik a tevékenységek megfelelő ellátását.
Forgalmi-üzemeltetési szervezet lehetséges felépítése és részletes feladatai
A forgalmi-üzemeltetési szervezeti egység fent említett, lehetséges felépítése az alábbi ábrán látható.
Fontos hangsúlyozni, hogy a különböző személyközlekedési vállalatok forgalmi-üzemeltetési szervezete - figyelembe véve azt, hogy a cég fő tevékenységéről van szó - rendkívül változatos lehet (a tantárgy keretén belül bemutatott szervezeti egységek közül a leginkább változatos), a cég profiljától, méretétől, tevékenységének földrajzi kiterjedésétől, valamint az üzemeltetett közlekedési módoktól függően. Amennyiben az adott területen különálló közlekedésszervező és üzemeltető cég(ek) üzemel(nek), az alábbiakban bemutatott funkciók értelemszerűen felosztásra kerülnek a cégek között, a felosztás azonban szintén nem egyértelmű (pl. az ügyfélszolgálati feladatokat a közlekedésszervező és az üzemeltető cég egyaránt elvégezheti, ez kizárólag döntés kérdése, mindkét megoldás lehet előnyös).
Személyközlekedési vállalat forgalmi-üzemeltetési szervezeti egységének lehetséges felépítése
7.1. ábra
A forgalmi-üzemeltetési szervezeti egység első számú vezetője felelős a közszolgáltatási és egyéb szerződésekben foglalt személyszállítási feladatok teljesítésének irányításáért és felügyeletéért. Koordinálja a területi forgalmi-üzemeltetési központok együttműködését, irányítja és ellenőrzi a társszolgáltatókkal megkötött együttműködési megállapodások végrehajtását, valamint a társasági kollektív szerződésben foglalt szabályok betartását, szükség esetén kezdeményezi azok módosítását. Irányítja a hatáskörébe tartozó utasészrevételek kezelését, kivizsgálását, megválaszolását, és felügyeli a szükséges intézkedések megtételét. Adatszolgáltatásokat biztosít (az alá tartozó szervezeti egységek előkészítésével) a forgalom és üzemeltetés területére vonatkozóan.
A terület jelentőségéből és méreteiből adódóan a forgalmi-üzemeltetési irányítás alatt általában szintén jelentős súlyú szervezeti egységek állnak.
A személyszállítás koordinációját ellátó szervezeti egység vezetője végzi a személyszállítási tevékenység részletes szakmai irányítását, felelős a közforgalmú személyszállítási szolgáltatással összefüggő menetrendi koncepció és stratégia kialakításáért. Koordinálja az SLA (Service Level Agreement, a szolgáltatási színvonalra vonatkozó megállapodáshoz kapcsolódó) méréseket, az utastájékoztatást, a szolgáltatás-felügyeletet, a forgalmi berendezések fejlesztését, üzemeltetését és karbantartását, a menetjegyek, bérletek, forgalmi nyomtatványok megrendelését, készletezését és elosztását. Előkészíti és koordinálja a közszolgáltatási szerződések megkötését és módosítását, valamint javaslatot tesz a helyi közlekedés tarifájának és a szabadáras tevékenységek minimális díjainak megállapítására, továbbá az üzletpolitikai kedvezményekre. Működési területére vonatkozóan irányítja a piackutatási és kereskedelmi tevékenységeket, valamint a külön célú, nemzetközi és szerződéses járatok engedélyeztetési és szerződéskötési feladatait. Felügyeli az integrált informatikai rendszer szakterületét érintő moduljait, és ajánlásokat tesz azok továbbfejlesztésére. Irányítja a területéhez tartozó oktatások és képzések szervezését, lebonyolítását és felügyeletét, valamint szakmailag koordinálja az integrált minőség-, környezet- és energiairányítási rendszert. A szervezeti egység alá az alábbi alegységek tartozhatnak.
A forgalomszervezési és ellenőrzési alegység foglalkozik a menetrendek tervezésével és szerkesztésével, a teljesítmények ellenőrzésével, valamint a szolgáltatásfelügyelettel. Ezen belül a menetrendi csoport készíti el - a menetrendterveken kívül - sok esetben a jármű- és személyzetfordulókat, valamint a forgalmi technológiákat is, ez azonban cégenként, területenként eltérhet (a területi forgalmi üzemek is általában részt vesznek benne, kisebb vagy nagyobb mélységben). A menetrendhez kapcsolódó utastájékoztatási tevékenység jelentős része is itt zajlik: itt készülhetnek a menetrendi kiadványok, az indulási jegyzékek, valamint a várakozási idők jegyzéke, illetve ezek ellenőrzése itt történik. Ez a csoport tartja a közvetlen kapcsolatot a menetrendi kérdésekben az ellátásért felelős szakmai szervezetekkel (önkormányzatokkal, minisztériummal, közlekedésszervező irodákkal) és a társszolgáltatókkal. Utasszámlálásokat terveznek és szerveznek, vizsgálják a zsúfolt és a gyenge kihasználtságú járatokat, javaslatokat dolgoznak ki a kibocsátható menetrendi teljesítmény optimalizálására. A teljesítmény-ellenőrzési csoport nyomon követi a menetrendben tervezett, és a valóságban kibocsátott teljesítmények alakulását, valamint megvizsgálja az esetleges eltérések okait. A szolgáltatásfelügyeleti csoport ellenőrzi a társaság járműveit, járművezetőit, valamint az utasok utazási jogosultságát is, szükség esetén megtéve a megfelelő intézkedéseket (pl. pótdíjazás). A szolgáltatás-fejlesztési és kereskedelmi alegység fő feladatai a következők: a fent már említett SLA mérések szakmai felügyelete, a forgalmi berendezések üzemeltetésének és karbantartásának irányítása, a menetíró berendezések adatainak feldolgozásához szükséges infrastruktúra biztosítása (az informatikai szervezeti egységgel közösen), a menetjegy- és bérletértékesítés szervezése és irányítása, az árusítással kapcsolatos fejlesztési javaslatok kidolgozása, az ügynöki szerződések előkészítése és nyilvántartása, a különcélú, nemzetközi és szerződéses járatokkal összefüggő szerződések előkészítése, a járatok teljesítésének és számlázásának felügyelete, kombinált díjtermékek (pl. vasúttal és autóbusszal egyaránt történő utazásra jogosító bérletek) bevezetésével és alkalmazásával kapcsolatos ügyintézés, alaptevékenységi alvállalkozók szerződéseinek előkészítése és kapcsolattartás az alvállalkozókkal, menetjegyek, bérletek, forgalmi nyomtatványok beszerzése, készletezése, valamint felhasználásuk felügyelete.
Speciálisan gyártandó és beszerzendő papírra nyomtatott 24 órás jegy Budapesten
7.2. ábra
A jármű-üzemeltetés központi koordinációját végző szervezeti egység vezetője felelős a szükséges típusú és mennyiségű, műszakilag és esztétikailag is megfelelő jármű rendelkezésre állásáért, azok adminisztratív és hatósági ügyeinek intézéséért, a hatékony üzemanyag-gazdálkodásért, valamint a közlekedésbiztonsági kérdésekért. Továbbá, a többi vezetőhöz hasonlóan felügyeli az integrált informatikai rendszer szakterületét érintő moduljait, és ajánlásokat tesz azok továbbfejlesztésére. A jármű-üzemeltetési központ alá az alábbi alegységek tartozhatnak.
A jármű-üzemeltetési alegység részt vesz a társaság eszközpolitikájának kialakításában, koordinálja a járműbeszerzéseket és selejtezéseket, valamint felügyeli a járművek karbantartásának előírás szerinti végrehajtását, elemzi a járművek üzemeltetési tapasztalatait. Kapcsolatot tart a közlekedési hatóságokkal, intézi a járművek üzemeltetésével kapcsolatos adminisztratív feladatokat (forgalmi engedélyek megszerzése és megújítása, gépjárművek rendszámai, üzemanyag-kártyái, autópálya-matricák stb.). Szakmai irányítást és felügyeletet nyújt a területi központokban található garázsszolgálatoknak. Biztosítja és felügyeli a cég szolgálati személygépkocsi-parkját, feldolgozza a belszolgálatos járművek menetleveleit. Az üzemanyag-gazdálkodási alegység kidolgozza a társaságnál alkalmazott üzemanyag-megtakarítási rendszert, normákat és szorzószámokat határoz meg a különböző járművekre és vonalakra, ellenőrzi és elemzi a járművek energiafelhasználását. A közlekedésbiztonsági alegység végzi a baleseti helyszíneléseket, valamint ellátja a kárfelelősség megállapításának felügyeletét. Intézi a közlekedési és utasbalesetekkel kapcsolatos ügyeket, előkészíti a kártérítési eljárásokat, továbbá részt vesz a társaság oktatási tevékenységében, a közlekedésbiztonság témakörét illetően.
Az ügyfélszolgálat tevékenysége a személyközlekedési vállalatok belső és külső kommunikációjáról szóló, 13. leckében kerül részletes tárgyalásra.
A GYSEV Zrt. ügyfélszolgálati irodája (ügyfélcentruma) a soproni vasútállomáson
7.3. ábra
Az idegenforgalmi szervezeti egység - amennyiben az adott cég ilyen tevékenységet is végez - utazásszervezéssel és közvetítéssel foglalkozik: előkészíti és megköti a kapcsolódó szerződéseket, felügyeli teljesítésüket. Utazási és rendezvény-jegyeket, valamint bérleteket értékesíthet, szálláshelyek foglalását intézheti, idegenvezetői szolgáltatásokat végezhet. Jellemzően a nagyobb, nemzetközi forgalomban is érintett személyközlekedési vállalatok rendelkeznek ilyen szervezeti egységgel is.
Az önálló forgalmi kontrolling szervezeti egység létrehozása nem szükségszerű, azonban több személyközlekedési vállalat rendelkezik ilyennel is, annak érdekében, hogy segítse a gazdasági szervezeti egység részét képező általános társasági kontrolling tevékenységét (amely a 9. leckében kerül bemutatásra), valamint a forgalmi-üzemeltetési irányítás gazdasági, döntéselőkészítési, elemzési és értékelési munkáját egyaránt. A forgalmi kontrolling munkatársai elemzik az egyes vonalak, illetve járatok gazdaságosságát, közreműködnek a teljesítmény-, a bevételi és az üzleti terv előkészítésében, valamint a terv teljesülésének folyamatos figyelésében. Összeállítják a közszolgáltatási (és egyéb) szerződésekben előírt adatszolgáltatásokat és beszámolókat, valamint meghatározzák az ellentételezési igényeket. Továbbá részt vehetnek a bevétel-elszámoltatás irányításában és ellenőrzésében, valamint a személyszállítási, vállalkozási és üzemeltetési szerződésekhez kapcsolódó számlázási, ügyviteli, statisztikai és értékelési tevékenységekben is.
A területi (pl. megyei) forgalmi-üzemeltetési központok feladatai értelemszerűen elsősorban az üzemeltetéssel kapcsolatosak, de az itt szolgálatot teljesítő helyi munkatársak hasznosan közreműködhetnek olyan egyéb tevékenységek végzésében is, amelyeket helyismeretükből, illetve tartózkodási helyükből adódóan hatékonyabban láthatnak el, mint a vállalat elsődleges központjában dolgozók. A területi központok fő alegységei a következők lehetnek.
A fent már említett, helyi és helyközi forgalmi üzemek végzik a forgalom tényleges, közvetlen lebonyolítását. A forgalmi üzemekhez tartoznak a járművezetők, a munkabeosztásukat készítő vezénylők, az operatív irányításukat végző forgalmi szolgálattevők (diszpécserek), a menetleveleiket feldolgozó munkatársak, valamint természetesen az üzem működéséért és a munkafegyelem biztosításáért felelős vezetők (üzemvezető, forgalomvezető). Elsődleges céljuk a közszolgáltatási és egyéb személyszállítási feladatok ellátásának biztosítása, a menetrendben és a forgalmi technológiákban meghatározott előírások szerint. A forgalmi üzemek foglalkoznak a menetíró készülékek által szolgáltatott adatok kezelésével, elemzésével, valamint az üzem munkájára vonatkozó utasészrevételek (pl. panaszok) kivizsgálásával, megválaszolásával és a szükséges intézkedések meghozatalával is (természetesen a kommunikációért felelős szervezeti egységen keresztül). Részt vesznek az utasszámlálások tényleges végrehajtásában, vizsgálják a másodrész-járatok indításának szükségességét. Üzemeltetési tapasztalataik alapján javaslatokat tesznek a menetrend módosítására. Naprakész nyilvántartást vezetnek a késett és kimaradt járatokról, rendkívüli események bekövetkezésekor gondoskodnak a szükséges intézkedések mielőbbi végrehajtásáról, és szükség esetén ideiglenes forgalmi rend kialakításáról. Szervezik a menetjegyek és bérletek helyi árusítását, valamint - előbbieken túl - az üzem által használt forgalmi nyomtatványok készletének kezelését, ellenőrzését, időszaki rovancsok végzését. Rendszeresen ellenőrzik a helyi forgalmi infrastruktúra (épületek, létesítmények, megállóhelyek) állapotát, és a területi műszaki központ közreműködésével biztosítják annak állagmegóvását (pl. KRESZ-táblák, indulásijegyzék-tartók beszerzése, kihelyezése, cseréje). Forgalomtechnikai bejárásokon vesznek részt, a közútkezelők felé szolgáltatói nyilatkozatokat adnak ki, továbbá közreműködnek a közlekedési és utasbalesetekkel kapcsolatos helyi ügyek intézésében. A garázsszolgálatok a járművek üzemkészségének biztosításában, műszaki és esztétikai állapotának felügyeletében, a műszaki szemlék ütemtervének kialakításában vesznek részt az adott földrajzi területen, szorosan együttműködve a műszaki szervezeti egységgel, illetve annak adott területi központjával. A forgalmieszköz-üzemeltető csoport az adott helyszínen üzemelő forgalmi berendezések (jegykiadó gépek, automaták, fedélzeti számítógépek, kijelzőtáblák stb.) üzemeltetését és fenntartását segíti elő, természetesen az informatikai szervezeti egység közlekedési infrastruktúráért felelős csoportjával szorosan együttműködve. A területi menetrendi csoport a helyi igények feltárásában, egyeztetésében, és ezek alapján különféle menetrend-módosítási javaslatok előkészítésében játszhat fontos szerepet, mivel ezzel kapcsolatban a helyismeretnek kulcsfontossága van. A területi menetrendi munkatársak tevékenységi körébe tartozhatnak bizonyos utastájékoztatási feladatok is, pl. az utastájékoztató anyagok kihelyezése, ellenőrzése, szükség esetén pótlása. Emellett részt vehetnek az említett utastájékoztató kiadványok, pl. az indulási jegyzékek elkészítésében is, amely a fent írtak szerint ugyan a központban is történhet, de hatékonyabb lehet a feladat területi szétosztása. A területi bevétel-ellenőrzési csoport a nevében foglalt tevékenységgel foglalkozik, helyi szinten támogatva a gazdasági szakterület munkáját.
A társaság központja és a területi központok közötti munkamegosztás (azaz a centralizáltság, vagy éppen decentralizáltság) módja és mértéke vállalatonként akár jelentősen is eltérhet, a cégszervezési koncepció, a hagyományok, az egyes földrajzi területeken rendelkezésre álló szakembergárda és infrastruktúra, valamint gazdaságossági szempontok alapján.
Forgalmi-üzemeltetési tevékenységhez kapcsolódó szabályzatok
A fentiekben bemutatott forgalmi-üzemeltetési tevékenységek megfelelő ellátása érdekében a személyközlekedési vállalatoknak pontos követelményeket, eljárási rendeket kell meghatározniuk, melyeket belső szabályzatok, rendeletek formájában készítenek el. Általában a következő legfontosabb témákban célszerű szabályozást kialakítani.
Közforgalmú közlekedés menetrendjének módosítási szabályzata: leírja a menetrend-módosítási igények felmérésének, egyeztetésének, kezdeményezésének, megvalósításának és meghirdetésének rendjét, mint a helyi, mind a helyközi közlekedésre vonatkozóan. Utastájékoztatási és ügyfélszolgálati szabályzat: biztosítja, hogy a társaság üzemeltetésében álló valamennyi járművön, állomáson, megállóhelyen, illetve egyéb felületen (pl. internetes honlapon) tartalmilag és formailag konzisztens tájékoztatás jelenjen meg, továbbá az utasok kérdéseinek, panaszainak kezelése egységes módon történjen. Teljesítmény-feldolgozás szabályzata: egységes eljárásrendet ad a forgalmi teljesítmények feldolgozására és ellenőrzésére vonatkozóan, áttekintve a menetokmányok típusait és kezelését, valamint a különböző teljesítmény-fajtákat. Szolgáltatásfelügyeleti tevékenység szabályzata: előírja a vállalatnál történő forgalmi, kereskedelmi és egyéb ellenőrzések módját, a társasági tulajdon védelme, a szabálytalanságok és visszaélések megelőzése és feltárása, valamint az utazási feltételek megtartása céljából. Forgalmi operatív minőségellenőrzés szabályzata: meghatározza a forgalmi szolgálat, a garázsszolgálat, a forgalmi üzemvezető, a forgalomvezető, a közúti ellenőrök és a forgalmi eszközüzemeltetési munkatársak által végzendő forgalmi minőségi ellenőrzések végrehajtásának és dokumentálásának módját. Szolgáltatási szint mérésének szabályzata: a közszolgáltatási szerződés részét képező szolgáltatásiszint-megállapodásban (SLA) rögzített követelmények teljesítését, továbbá folyamatos ellenőrzéssel és méréssel a szolgáltatások minőségének folyamatos fejlesztését, az utasok elégedettségének növelését szolgálja. Helyi tarifamódosítási javaslatok készítésének szabályzata: a helyi közszolgáltatással ellátott településeken (ahol a tarifa megállapítása az önkormányzat hatásköre) a díjszint-módosítási javaslatok összeállításának rendjét, valamint az önkormányzatok felé határidőben történő benyújtását biztosítja. (A helyközi közlekedésben az országosan egységes tarifa megállapítása a minisztérium hatásköre, ezáltal ott a személyközlekedési vállalatok közreműködése alapvetően nem szükséges.) Különjáratok szabályzata: a különjáratok megrendelésének módját, a jármű és járművezető rendelkezésre bocsátását, a műszaki segélynyújtás feltételeit, a kapcsolódó ellenőrzéseket és a teljesítést követő elszámoltatási tevékenységeket írja le. Útipoggyász-kezelés és gyorsáruszállítás szabályzata: a személyszállítással párhuzamos poggyász- és gyorsáru-szállítás feltételeit adja meg (a gyorsáru-szállítás esetében a csomag feladója nem utazik a járaton, a küldemény rendeltetési állomásra történő eljutásáért a járművezető felel). Forgalmi raktárak kezelésének szabályzata: a menetjegyek, bérletek, forgalmi nyomtatványok beszerzését, szállítását, bevételezését, raktári nyilvántartását, kiadását és selejtezését szabályozza. Járművek üzembe helyezésének és hatósági ügyintézések szabályzata: a folyamatok részletes leírása révén egységesen szabályozza a beszerzett járművek üzembe helyezését (műszaki vizsgálatok elvégzése, arculati elemek és technikai eszközök elhelyezése stb.), és a szükséges hatósági teendőket (okmányok beszerzése). Menetíró készülékek használatának és ellenőrzésének szabályzata: az analóg és digitális menetíró készülékek (tachográfok) használatát, az adatok letöltését, tárolását és feldolgozását írja elő. Baleset-helyszínelési és kárügyintézési szabályzat: a személyközlekedési vállalathoz tartozó járművek által okozott vagy elszenvedett közlekedési és utasbalesetek egységes keretbe foglalt szabályok szerinti helyszínelését, utóvizsgálatát, kárügyintézését, nyilvántartását írja le. Utazási iroda tevékenységének szabályzata: a belföldi és nemzetközi utazásszervezéssel és közvetítéssel kapcsolatos feladatok előírásait tartalmazza. Forgalmi vezénylés szabályzata: a havi és napi vezénylés előírásait tartalmazza. Másodrész-járatok közlekedtetésének szabályzata: a másodrész-járatok indításának eseteit, elrendelésének módját és menetlevélen történő egységes rögzítését írja le. Járművek telephelyen és közterületen történő tárolásának, mozgatásának szabályzata: a járművek biztonságos tárolását és mozgatását biztosítja, a személy- és vagyonbiztonságot szem előtt tartva, továbbá garantálva a tartalék járművek menetkész állapotát. Garázsszolgálati tevékenységek szabályzata: a személyszállítási és műszaki szakterület között kapcsolatot teremtő, a járművek javítását és karbantartását koordináló, valamint esztétikai állapotukat, tisztaságukat és felszereltségüket felügyelő szervezeti alegység működését írja le. Jegykiadógépek, jegyérvényesítő készülékek szabályzata: a vállalat által használt jegykiadó és jegyérvényesítő berendezések használatát, ellenőrzését, hibáinak kezelését, és szükség esetén a készülékek selejtezését szabályozza. Forgalmi bevételek beszedési és elszámolási szabályzata: a járműveken, elővételi pénztárakban (saját pénztárak, illetve bizományos ügynökök), valamint az automatákból árusított jegyek, bérletek árának beszedési és elszámolási rendjét adja meg.
Felhasznált irodalom
ÉNYKK Északnyugat-magyarországi Közlekedési Központ Zrt. szervezeti felépítése, az egyes szervezeti egységek feladatai, valamint szabályzatai (https://www.enykk.hu/cikk/altalanos-kozzeteteli-lista.html, letöltés dátuma: 2019. április 29.) BKK Budapesti Közlekedési Központ Zrt. honlapja (https://bkk.hu/, letöltés dátuma: 2019. július 10.) Utascentrum nyílt a soproni vasútállomáson, cyberpress.hu (https://cyberpress.hu/utascentrum-nyilt-a-soproni-vasutallomason/, letöltés dátuma: 2019. július 26.)

| Önellenőrző kérdések
Olvassa el figyelmesen az alábbi feladatokat, majd a lecke tartalma alapján oldja meg őket!
1. Egészítse ki a következő mondatot! A személyközlekedési vállalat forgalmi-üzemeltetési szervezeti egységének első számú vezetője felelős a és egyéb szerződésekben foglalt személyszállítási feladatok teljesítésének és .
2. Jellemzően melyik alegységen belül található a személyközlekedési vállalatok menetrendi csoportja?
| jármű-üzemeltetési alegység
| forgalomszervezési és ellenőrzési alegység
| forgalmi kontrolling
| üzemanyag-gazdálkodási alegység
3. Egészítse ki a következő mondatot! A teljesítmény- csoport nyomon követi a menetrendben , és a valóságban teljesítmények alakulását, valamint megvizsgálja az esetleges okait.
4. Egészítse ki a következő mondatot! A szolgáltatásfelügyeleti csoport ellenőrzi a társaság járműveit, , valamint az utazási jogosultságát is.
5. Jellemzően melyik alegység foglalkozik a személyközlekedési vállalatoknál a kombinált díjtermékek (pl. vasúttal és autóbusszal egyaránt történő utazásra jogosító bérletek) bevezetésével és alkalmazásával?
| szolgáltatás-fejlesztési és kereskedelmi alegység
| forgalomszervezési és ellenőrzési alegység
| forgalmi kontrolling
| jármű-üzemeltetési alegység
6. Az alábbi állításokról döntse el, hogy igazak vagy hamisak!
A forgalmi kontrolling munkatársai elemzik az egyes vonalak, illetve járatok gazdaságosságát. |
Valamennyi hazai személyközlekedési vállalatnak rendelkeznie kell idegenforgalmi szervezeti egységgel is. |
A nagy földrajzi kiterjedésű vállalatok forgalomirányítását teljesen centralizált módon célszerű biztosítani. |
Menetrend-módosításokat kizárólag a személyközlekedési vállalat központja javasolhat. |
7. Egészítse ki a következő mondatot! Az üzemanyag-gazdálkodási alegység kidolgozza a társaságnál alkalmazott üzemanyag- rendszert, és szorzószámokat határoz meg a különböző és , ellenőrzi és elemzi a járművek .
8. Egészítse ki a következő mondatot! A közlekedésbiztonsági alegység végzi a helyszíneléseket, valamint ellátja a megállapításának felügyeletét, továbbá részt vesz a társaság tevékenységében, a közlekedésbiztonság témakörét illetően.
9. Egészítse ki a következő mondatot! Az szervezeti egység utazásszervezéssel és foglalkozik, továbbá utazási és -jegyeket, valamint értékesíthet, szálláshelyek intézheti, szolgáltatásokat végezhet.
10. Kik NEM tartoznak a személyközlekedési vállalatok helyi és helyközi forgalmi üzemeihez?
| járművezetők
| szerelők
| vezénylők
| forgalmi szolgálattevők
11. Mivel foglalkoznak a személyközlekedési vállalatok garázsszolgálatai?
| új közforgalmú közlekedési járművek beszerzésével
| őrzött parkolóhelyek nyilvános bérbeadásával
| a járművek üzemkészségének biztosításával, műszaki és esztétikai állapotának felügyeletével
| járművek műszaki vizsgáztatásával
12. Mely eszközök javít(tat)ásával NEM foglalkozik a személyközlekedési vállalatok forgalmieszköz-üzemeltető csoportja?
| jegy- és bérletkiadó automaták
| kijelzőtáblák
| fedélzeti számítógépek
| asztali számítógépek
13. Az alábbi állításokról döntse el, hogy igazak vagy hamisak!
A helyközi tarifa módosításának rendjéről a személyközlekedési vállalatok általában szabályzatot adnak ki. |
A menetrend-módosítási igények felmérésének, egyeztetésének, kezdeményezésének, megvalósításának és meghirdetésének rendjéről a személyközlekedési vállalatok általában szabályzatot adnak ki. |
A teljesítmény-feldolgozás szabályzata előírja a vállalatnál történő forgalmi, kereskedelmi és egyéb ellenőrzések módját. |
A menetíró készülékek használatának és ellenőrzésének szabályzata az analóg és digitális menetíró készülékek (tachográfok) használatát, az adatok letöltését, tárolását és feldolgozását írja elő. |
14. Egészítse ki a következő mondatot! A forgalmi vezénylés szabályzata a és vezénylés előírásait tartalmazza.
15. Egészítse ki a következő mondatot! A forgalmi bevételek beszedési és elszámolási szabályzata a , pénztárakban ( pénztárak, illetve ügynökök), valamint az árusított jegyek, bérletek beszedési és elszámolási rendjét adja meg.