KURZUS: Személyközlekedési vállalatok

MODUL: IV. modul: Személyközlekedési vállalatok szakterületei

9. lecke: A személyközlekedési vállalatok gazdasági szakterülete

| Tanulási útmutató
Tanulási célok
A lecke feldolgozása után Ön képes lesz:
saját szavaival összefoglalni a személyközlekedési vállalatok gazdasági szakterületének legfontosabb feladatait; felvázolni a személyközlekedési vállalat gazdasági szervezeti egységének lehetséges felépítését; felsorolni a különböző alegységek feladatait (gazdasági szervezet vezetőjének feladatai, pénzügyi és számviteli tevékenységek, tervezési, elemzési és operatív kontrolling feladatai, kontrolling-üzemeltetés); felsorolni a személyközlekedési vállalatok gazdasági feladataival kapcsolatban szükséges legfontosabb szabályzatokat.
Tevékenységek
Olvassa el a kurzus 9. leckéjét!
Saját szavaival foglalja össze a személyközlekedési vállalatok gazdasági szakterületének legfontosabb feladatait!
Vázolja fel a személyközlekedési vállalat gazdasági szervezeti egységének lehetséges felépítését!
Sorolja fel a különböző alegységek feladatait (gazdasági szervezet vezetőjének feladatai, pénzügyi és számviteli tevékenységek, tervezési, elemzési és operatív kontrolling feladatai, kontrolling-üzemeltetés)!
Sorolja fel a személyközlekedési vállalatok gazdasági feladataival kapcsolatban szükséges legfontosabb szabályzatokat!
A feldolgozáshoz szükséges idő: 25 perc olvasás, tanulás, 25 perc önellenőrzés.
Gazdasági feladatok áttekintése
Mint minden gazdasági társaságnak, a személyközlekedési vállalatoknak is szükségük van a gazdasági ügyek szakszerű intézését végző apparátusra, amely a számviteli törvény alapelveit betartva irányítja, ellenőrzi és szabályozza a cég pénzügyi és számviteli tevékenységeit, továbbá kontrolling (tervezési, beszámolási, mutatószám-) rendszert tart fenn.
Az alábbiakban egy lehetséges szervezeti megvalósítás kerül bemutatásra a különböző alegységekhez tartozó feladatkörök megjelölésével (melyhez hasonló struktúrát alkalmaz pl. a jegyzet írásakor az ÉNYKK Északnyugat-magyarországi Közlekedési Központ Zrt. is), majd áttekintésre kerülnek a személyközlekedési vállalatok gazdasági feladataival kapcsolatban szükséges legfontosabb szabályzatok, amelyek lehetővé teszik az ide tartozó tevékenységek megfelelő ellátását.
Gazdasági szervezet lehetséges felépítése és részletes feladatai
A fentiekben említett, gazdasági szakterületi modell felépítése az alábbi ábrán látható.
Személyközlekedési vállalat gazdasági szervezeti egységének lehetséges felépítése
9.1. ábra
A gazdasági szervezeti egység vezetője koordinálja a társaság számviteli, pénzügyi, számlázási, adózási és kontrolling tevékenységét, felügyelve a vonatkozó jogszabályok, előírások, továbbá a vállalati kollektív szerződésben foglaltak betartását. Biztosítja a társasági gazdálkodási stratégia megvalósulását, a társaság folyamatos likviditását, elvégzi a szükséges szervezési és szabályozási feladatokat (számviteli politika és önköltség-számítási eljárás kidolgozása, pénzügyi és adózási rend kialakítása és működtetése), felügyeli a társaság pénzügyi befektetéseit és érdekeltségeit gazdaságossági szempontból. Széleskörű egyeztetések alapján összeállítja a társaság üzleti és fejlesztési tervét, elkészíti az évközi és éves beszámolókat, intézkedési javaslatokat készít az eredményesség javítása érdekében. Irányítja a vállalat komplex költséggazdálkodását, hatékonysági kritériumokat határoz meg, összeállítja a közforgalmú közlekedési tevékenységre jellemző veszteségtérítési eljárások adatszolgáltatását, valamint szakmai támogatást biztosít a közbeszerzési, versenyeztetési és egyéb beszerzési eljárásokban az eljárást bonyolító szervezeti egységek számára.
A gazdasági ügyek intézése két fő kategóriába sorolható: a pénzügyi-számviteli, illetve a kontrolling jellegű feladatok csoportjába.
A pénzügyi-számviteli feladatokért felelős alegység vezetője jellemzően a vállalat főkönyvelője, akinek legfontosabb feladatai általában a következők: a számviteli, adózási, társasági, és a gazdálkodást érintő egyéb jogszabályoknak megfelelő elszámolási rend kialakítása, működtetése, a jogszabályi környezet folyamatos figyelemmel kísérése és naprakész ismerete, a havi, negyedéves, féléves és éves zárásokhoz kapcsolódó feladatok koordinálása, a leltározási folyamat megszervezése, együttműködés a társaság könyvvizsgálójával, az adóhatóságokkal és a cég tulajdonosával, közreműködés az ellenőrzések során, a számlázási rend kialakítása és nyomon követése, továbbá beszámolók és adatszolgáltatások összeállítása. Ezen belül alapvetően két csoport működésére van szükség.
A pénzügyi csoporthoz tartozó legfőbb részfeladatok: a társaság pénzügyi egyensúlyának biztosításához szükséges pénzügyi fegyelem érvényesítése, a pénzügyi helyzet folyamatos figyelemmel kísérése, likviditási tervek készítése és aktualizálása, a zavartalan pénzforgalom irányítása, a pénztárak szakmai felügyelete, a számlakészítés koordinálása, részvétel a hitelgazdálkodásban, a társaság kötelezettségeinek, valamint a cég kintlévőségeinek követése, a határidőben történő kifizetések biztosítása, az átutalások ellenőrzése, szükség esetén a behajtási eljárások előkészítése. A számvitellel foglalkozó csoportnak a következőkről kell gondoskodnia: a főkönyvi könyvelés és a havi, negyedéves, féléves, éves zárások előkészítése, a tárgyi eszközökkel és beruházásokkal kapcsolatos analitikus nyilvántartások vezetése, javaslattétel céltartalék képzésére, értékvesztés elszámolására és követelések leírására, a vevői és szállítói számlák, valamint a pénztárak bizonylatainak kontírozása (könyvelésre történő előkészítése), nyilvántartási és adatszolgáltatási kötelezettségből következő analitikák készítése, az analitikus és főkönyvi nyilvántartások ellenőrzése.
A kontrolling tevékenység lényege a vállalat irányításának támogatása tervezési, ellenőrzési és információ-ellátási eszközökkel, kiemelt feladata a teljesítmények és a ráfordítások elemzése. Ezen belül két fő feladatkör különíthető el: a tervezési, elemzési és operatív feladatok végrehajtása, illetve a kontrolling rendszer üzemeltetése.
A kontrolling tevékenység vezetője gondoskodik a társaság tervezési, beszámolási és mutatószám- rendszerének kialakításáról és működtetéséről, a kapcsolódó irányelvek és szabályzatok elkészítéséről és folyamatos aktualizálásáról (a szakmai területekkel együttműködve), az önköltség-számítási és utalványozási rendek, valamint a beszámoló-rendszer előkészítéséről. Javaslatokat, akcióterveket, átfogó elemzéseket és értékeléseket készít a hatékonyságnövelés érdekében, részt vesz az éves gazdálkodási rend kidolgozásában, irányítja a kontrolling hatáskörébe eső éves és évközi adatszolgáltatások elkészítését. A kontrolling alegységen belül szintén két csoport létrehozása célszerű.
A tervezési, elemzési és operatív kontrollinggal foglalkozó csoport legfontosabb teendői a következők: részvétel a társaság üzleti tervének előkészítésében és végleges adattartalommal való összeállításában, az üzleti terv teljesülésének figyelemmel kísérése, ezzel kapcsolatos beszámolók összeállítása, az időszaki teljesítmények (pl. jármű-futásteljesítmények) összehasonlítása a tervben elfogadott értékekkel, az esetleges eltérések okainak feltárása, elemzése, prognózisok (várható eredmények) számítása időszakonként, a költségek és bevételek megfelelő helyen történő megjelenésének ellenőrzése, gazdaságossági számítások (elő- és utókalkulációk) készítése. A kontrolling-üzemeltetés fő feladata az integrált vállalatirányítási rendszer kontrolling-szoftvermoduljának üzemeltetése, a költség-elszámolási logika felépítése, karbantartása és működtetése a vállalati koncepcióval összhangban. Az érintett munkatársak kialakítják és karbantartják a szükséges kontrolling-törzsadatokat, irányítják a havi, negyedéves, féléves és éves zárások folyamatát a zárási ütemterv szerint, ellenőrzéseket végeznek az informatikai rendszerben, illetve továbbfejlesztési javaslatokat dolgoznak ki a kontrolling tevékenységhez kapcsolódó szoftverekre vonatkozóan.
A fentiekhez fontos hozzáfűzni, hogy 2017-ben az állami autóbusz-közlekedési vállalatok (közlekedési központok) pénzügyi, számviteli és HR adminisztrációs folyamatai részben kiszervezésre kerültek a Nemzeti Üzleti Szolgáltató (NÜSZ) Zrt.-hez, az úgynevezett KOMP program keretében. A program célja az volt, hogy növelje az állami társaságok hatékonyságát, működésükben egységes módszerek alakuljanak ki, melyek eredményeként a tulajdonosi ellenőrzés magasabb szinten valósulhat meg. Az átszervezés következtében a felsorolt területeken a személyközlekedési vállalatok dolgozóinak létszáma értelemszerűen csökkent, azonban egyik szervezeti egység sem szűnt meg teljesen, a feladatok elosztásra kerültek. Példaképpen, a KNYKK Középnyugat-magyarországi Közlekedési Központ esetében a főkönyvelőség létszáma 13 főről 5 főre csökkent, mivel a számlák érkeztetését, adminisztrálását, a banki folyamatok lebonyolítását, az adók számítását és bevallását, a vegyes könyvelések elvégzését a NÜSZ Zrt. vette át, ugyanakkor a számlák igazolójának meghatározása, bizonyos számítások elvégzése és egyes vevői számlák kiállítása továbbra is a személyközlekedési vállalat kompetenciája maradt. (Hasonlóképpen került megosztásra a bérelszámolás feladatköre: maga a bérszámfejtés a NÜSZ Zrt. feladata lett, de az alapadatok biztosítását, ellenőrzését és a reklamációk kezelését a személyközlekedési vállalat telephelyén, a munkavállalókkal közvetlen kapcsolatban lévő társasági dolgozók végzik továbbra is.)
Gazdasági területhez kapcsolódó szabályzatok
A fentiekben bemutatott gazdasági tevékenységek megfelelő ellátása érdekében a személyközlekedési vállalatoknak pontos módszereket, illetve eljárási rendeket kell meghatározniuk, melyeket belső szabályzatok, rendeletek formájában készítenek el. Általában a következő legfontosabb témákban készül szabályozás.
Önköltség-számítási szabályzat: az önköltségszámítás az a tevékenység, amely a társaság által végzett szolgáltatások, illetve értékesített termékek tervezett és tényleges önköltségének meghatározását szolgálja, a könyvvitelben gyűjtött költségadatok és megfelelő kalkulációs módszer felhasználásával. A vonatkozó szabályzat tartalmazza a kalkulációk készítésének folyamatát, a kapcsolódó nyilvántartások, elszámolások rendjét, a kalkulációs módszereket és sémákat, valamint az elkészítési határidőket és az ellenőrzésért felelősöket. A tevékenység adatokat szolgáltat a költségek tervezéséhez, a gazdaságossági számításokhoz, az önköltség csökkentési lehetőségeinek feltárásához, az árak képzéséhez (illetve az ártárgyalásokon a cég álláspontjának alátámasztásához), a gazdasági döntések megalapozásához, továbbá a helyközi személyszállítási közszolgáltatáshoz nyújtott költségtérítés meghatározásához, a helyi közlekedés normatív támogatásának elszámolásához, valamint a helyi önkormányzatok által nyújtandó veszteségtérítés elszámolásához. Befektetési szabályzat: a személyközlekedési vállalat ideiglenesen szabad pénzeszközeinek felhasználásával és a tartós befektetésekkel kapcsolatos tevékenységek leírását, valamint az azokhoz kapcsolódó döntési és eljárási rendet tartalmazza. Leltározási szabályzat: a jogszabályi előírásoknak megfelelő leltározást, valamint a mérlegtételek jogszabályi előírásoknak megfelelő leltárral történő alátámasztását szolgálja.
Felhasznált irodalom
ÉNYKK Északnyugat-magyarországi Közlekedési Központ Zrt. szervezeti felépítése, az egyes szervezeti egységek feladatai, valamint szabályzatai (https://www.enykk.hu/cikk/altalanos-kozzeteteli-lista.html, letöltés dátuma: 2019. április 29.) Musinszki Zoltán: Kontrolling (egyetemi előadás, Miskolci Egyetem, Számvitel Intézeti Tanszék, http://193.6.12.228/uigtk/uisz/msz_2.pdf, letöltés dátuma: 2019. június 26.) Volán Egyesülés: Hatékonyabbá válik a többségi állami tulajdonban álló közlekedési központok és a regionális víziközművek működése (http://www.volanegyesules.hu/hirek/item/468-hatekonyabba-valik-a-tobbsegi-allami-tulajdonban-allo-kozlekedesi-kozpontok-es-a-regionalis-vizikozmuvek-mukodese, letöltés dátuma: 2019. június 26.) Németh Judit: Volán társaságok integrációja (Alba Volán Zrt. és Vértes Volán Zrt. összevonásán keresztül) (szakdolgozat, Széchenyi István Egyetem, Közlekedési Tanszék, 2019)

| Önellenőrző kérdések
Olvassa el figyelmesen az alábbi feladatokat, majd a lecke tartalma alapján oldja meg őket!
1. Egészítse ki a következő mondatot! A személyközlekedési vállalatoknak szükségük van a gazdasági ügyek szakszerű intézését végző apparátusra, amely a törvény alapelveit betartva irányítja, és szabályozza a cég és tevékenységeit, továbbá rendszert tart fenn.
2. Az alábbi állításokról döntse el, hogy igazak vagy hamisak!
A személyközlekedési vállalatok gazdasági szervezeti egységének vezetője felelős a menetrend-módosítások költségvonzatának meghatározásáért. |
A személyközlekedési vállalatok gazdasági szervezeti egységének vezetője felelős a cég számviteli politikájának kidolgozásáért. |
A személyközlekedési vállalatok főkönyvelője irányítja a pénzügyi-számviteli feladatok ellátását. |
A kontrolling-vezető felelős a személyközlekedési vállalat pénztárainak szakmai felügyeletéért. |
3. Egészítse ki a következő mondatot! A személyközlekedési vállalatok gazdasági szervezeti egységének vezetője széleskörű alapján összeállítja a társaság és tervét, elkészíti az és beszámolókat, intézkedési javaslatokat készít az javítása érdekében.
4. Mely tevékenységért felelős a személyközlekedési vállalat főkönyvelője?
| az üzleti terv teljesülésének figyelemmel kíséréséért
| a kontrolling-törzsadatok kialakításáért és karbantartásáért
| a számlázási rend kialakításáért és nyomon követéséért
| a vezénylés hatékonyabbá tételéért
5. Egészítse ki a következő mondatot! A személyközlekedési vállalatok számvitellel foglalkozó csoportja felelős többek között a főkönyvi és a havi, negyedéves, féléves, éves előkészítéséért.
6. Egészítse ki a következő mondatot! A kontrolling kiemelt feladata a és elemzése.
7. Egészítse ki a következő mondatot! A vállalat , és kontrollinggal foglalkozó csoportja végzi többek között az időszaki jármű-futásteljesítmények a elfogadott értékekkel.
8. Mivel NEM foglalkozik a kontrolling-üzemeltetés?
| az integrált vállalatirányítási rendszer kontrolling-szoftvermoduljának üzemeltetésével
| a költség-elszámolási logika felépítésével, karbantartásával és működtetésével
| az informatikai rendszer továbbfejlesztésére vonatkozó javaslatok kidolgozásával a kontrolling-tevékenységhez kapcsolódóan
| a tárgyi eszközökkel és beruházásokkal kapcsolatos analitikus nyilvántartások vezetésével
9. Egészítse ki a következő mondatot! 2017-ben az állami -közlekedési vállalatok (i központok) , és adminisztrációs folyamatai kiszervezésre kerültek a Nemzeti Szolgáltató (NÜSZ) Zrt.-hez.
10. Mire NEM használható az önköltség-számítás?
| árak képzéséhez, ártárgyalásokon a cég álláspontjának alátámasztásához
| a helyi közlekedés normatív támogatásának elszámolásához
| a menetrend-módosítás utasszámra gyakorolt hatásának előrebecsléséhez
| gazdaságossági számításokhoz
11. Egészítse ki a következő mondatot! A személyközlekedési vállalat szabályzata a cég ideiglenesen pénzeszközeinek felhasználásával és a befektetésekkel kapcsolatos tevékenységek leírását, valamint az azokhoz kapcsolódó és rendet tartalmazza.