KURZUS: Személyközlekedési vállalatok

MODUL: IV. modul: Személyközlekedési vállalatok szakterületei

10. lecke: A személyközlekedési vállalatok koordinációs és jogi háttere

| Tanulási útmutató
Tanulási célok
A lecke feldolgozása után Ön képes lesz:
saját szavaival összefoglalni a személyközlekedési vállalatok legfontosabb koordinációs és jogi feladatait; felvázolni a személyközlekedési vállalat koordinációs szervezeti egységének lehetséges felépítését; felvázolni a különböző koordinációs alegységek főbb feladatait (koordinációs szervezet vezetőjének feladatai, humánpolitikai, munkaügyi, bérgazdálkodási, igazgatási tevékenységek); felsorolni a személyközlekedési vállalatok jellemző jogi feladatait; felsorolni a személyközlekedési vállalatok koordinációs és jogi feladataival kapcsolatban szükséges legfontosabb szabályzatokat.
Tevékenységek
Olvassa el a kurzus 10. leckéjét!
Saját szavaival foglalja össze a személyközlekedési vállalatok legfontosabb koordinációs és jogi feladatait!
Vázolja fel a személyközlekedési vállalat koordinációs szervezeti egységének lehetséges felépítését!
Vázolja fel a különböző koordinációs alegységek főbb feladatait (koordinációs szervezet vezetőjének feladatai, humánpolitikai, munkaügyi, bérgazdálkodási, igazgatási tevékenységek)!
Sorolja fel a személyközlekedési vállalatok jellemző jogi feladatait!
Sorolja fel a személyközlekedési vállalatok koordinációs és jogi feladataival kapcsolatban szükséges legfontosabb szabályzatokat!
A feldolgozáshoz szükséges idő: 25 perc olvasás, tanulás, 15 perc önellenőrzés.
Koordinációs és jogi feladatok áttekintése
Valamennyi cég, de különösen a nagyvállalatok esetében elengedhetetlen fontossággal bír a vállalat működtetésének szervezettsége, koordinációja, valamint a hatályos jogszabályok teljes körű ismerete, a szabályos és hatékony munkavégzés érdekében. Ezáltal biztosítható a cég működésének átláthatósága, az anyagi és személyi erőforrásokkal történő optimális gazdálkodás, az érvényes előírások maradéktalan betartása, valamint a munkafeltételek garantálása.
Az alábbiakban a koordinációs terület egy lehetséges szervezeti megvalósítása kerül bemutatásra a különböző alegységekhez tartozó feladatkörök megjelölésével (melyhez hasonló struktúrát alkalmaz pl. a jegyzet írásakor az ÉNYKK Északnyugat-magyarországi Közlekedési Központ Zrt. is), majd a jogi szervezeti egység fő feladatainak felsorolása következik, végül áttekintésre kerülnek a személyközlekedési vállalatok koordinációs és jogi feladataival kapcsolatban szükséges legfontosabb szabályzatok, amelyek lehetővé teszik ezen tevékenységek hatékony, és a jogszabályoknak teljes mértékben megfelelő ellátását.
Koordinációs szervezet lehetséges felépítése
A koordinációs szervezeti egység fent említett, lehetséges felépítése az alábbi ábrán látható.
Személyközlekedési vállalat koordinációs szervezeti egységének lehetséges felépítése
10.1. ábra
A koordinációs szervezeti egység első számú vezetője felelős a vállalat koordinációjával kapcsolatos célkitűző, koncepció-alkotó, tervezési, szervezési, irányítási, ellenőrzési és értékelési feladatokért. A koordinációhoz jellemzően három fő alegység tartozik.
A humánpolitikai alegység vezetője határozza meg a HR feladatokat, ellenőrzi a létszám-hatékonyságot, javaslatokat dolgoz ki a szervezetfejlesztést illetően. Részt vesz a cég munkaerő-ellátási feladatainak megszervezésében és végrehajtásában, az éves üzleti terv bér- és személyügyi vonatkozásainak előkészítésében, a munkavállalói érdekképviseletekkel történő tárgyalásokon, a vállalat emberierőforrás-gazdálkodással kapcsolatos stratégiájának kialakításában, továbbá közreműködik a szakember-kiválasztásban és utánpótlásban. Koordinálja a kollektív szerződés előkészítését, valamint a béren kívüli juttatások (cafeteria) egységes rendszerének kialakítását. Az alegységen belül az alábbi két csoport létrehozása célszerű.
A munkaügyi csoport a társaság humán erőforrásainak hatékony és törvényes foglalkoztatása érdekében megszervezi a munkaerő-ellátást, valamint elvégzi a kapcsolódó ügyintézést és adminisztrációt. Részt vesz a munkaerő toborzásában, nyilvántartást vezet a munkavállalókról, továbbá statisztikai adatszolgáltatásokat készít a munkaügyi szervek, hivatalok részére. A csoport fontos szerepet játszik a kollektív szerződés összeállításában is. Folyamatos kapcsolatot tart a munkavállalói érdekképviseletekkel, a munkaügyi szervekkel és a kormányhivatalokkal. Szervezi a munkavállalók oktatását és továbbképzését, valamint a vállalattal partneri kapcsolatban álló szakiskolák tanulóinak gyakorlati képzését (ezekről a tevékenységekről a 12. leckében olvashatók részletek). Koordinálja a vállalati üdülők igénybevételét (amennyiben rendelkezik ilyennel a cég), a cafeteria-rendszert, továbbá a munkavállalók és családtagjaik részére biztosított utazási kedvezmények (szabadjegyek) kiadását. Előkészíti, intézi és nyilvántartja a dolgozók kitüntetéseit, törzsgárda-elismeréseit, a nyugdíjba vonuló munkatársak elismerését, valamint a munkavállalók számára biztosított kegyeleti, utazási és lakáscélú támogatásokat, költségtérítéseket. A bérgazdálkodási csoport fő feladata a társaság létszám- és keresetgazdálkodásának ellátása, a bérmegállapodások előkészítése, a bérfejlesztéssel kapcsolatos kalkulációk készítése. A csoport munkavállalói koordinálják a jövedelem-elszámoláshoz és a társadalombiztosításhoz kapcsolódó adminisztrációs feladatokat. Az állami autóbusz-közlekedési vállalatok (közlekedési központok) bérgazdálkodási munkatársai folyamatos kapcsolatot tartanak a gazdasági szervezeti egységnél már említett Nemzeti Üzleti Szolgáltató (NÜSZ) Zrt.-vel, ahová a bérgazdálkodási feladatok egy része (köztük maga a bérszámfejtés) 2017-ben kiszervezésre került, a többi személyközlekedési vállalatnál viszont értelemszerűen ezeket a feladatokat is a saját bérgazdálkodási dolgozók végzik.
A BKV Zrt. munkatársakat toborzó hirdetése a Facebook közösségi oldalon
10.2. ábra
Az igazgatási alegység közvetlenül a személyközlekedési vállalat felsővezetését támogatja. Egyezteti, szervezi, előkészíti a cégvezető programjait, a társasági fórumokat, kapcsolatot tart a cég igazgatóságával és felügyelőbizottságával. Nyilvántartja az alapítói határozatokat, vezeti az igazgatósági és felügyelőbizottsági határozatok könyveit. A szervezeti egységek vezetőinek javaslatait figyelembe véve, javaslatot tesz a vezetői értekezlet, az igazgatóság és a felügyelőbizottság munkatervére. Intézi a társasági bélyegzők beszerzését, kezelését, nyilvántartását, leltározását, selejtezését, valamint a vagyonnyilatkozat-tételi kötelezettséggel kapcsolatos ügyeket. Ez az alegység veszi át a cég részére postai úton érkező küldeményeket, majd gondoskodik azok felbontásáról, érkeztetéséről, szervezeti egységekhez történő szétosztásáról és továbbításáról. Hasonlóképpen, a társaság kimenő leveleit rögzíti a postakönyvben, majd gondoskodik feladásukról. Központi irattárat működtet, intézi a tárolt iratok nyilvántartását, kölcsönzését és selejtezését. A közfeladatot (is) ellátó cégek esetében az általános és különös közzétételi lista alapján biztosítja a közérdekű adatokat (pl. cég vezetőinek adatai, szervezeti felépítés, közszolgáltatási szerződések, beszámolók).
A kommunikáció, marketing, PR alegység szervezi a társaság külső és belső kommunikációs folyamatait, melyeket a 13. lecke mutat be részletesen.
Jogi feladatok
A személyközlekedési vállalat jogi szakterülete látja el a társaság jogi képviseletét a bíróságok előtti polgári, cégbírósági, közigazgatási, munkaügyi és büntetőügyekben, valamint hatósági ügyekben. A szakterület szükség szerint támogatja a cég vezetőségét üzleti tárgyalásokon, a közbeszerzések során, valamint a meghatározott szintű vezetői értekezleteken, továbbá jogi tanácsadással segíti a döntéshozó és irányító szervek (közgyűlés, igazgatóság, felügyelőbizottság) munkáját. Részt vesz a pályázatok előkészítésében, véleményezi a vállalat által megkötendő szerződések tervezetét jogi szempontból (beleértve a közszolgáltatási szerződéseket is), illetve közreműködik azok összeállításában, valamint szerződésmintákat dolgoz ki. Beadványokat, hivatalos iratokat készít, véleményezi a társaság szabályzatait, intézkedik a cég kintlévőségeinek behajtása ügyében (fizetési meghagyásos eljárás keretén belül, illetve végrehajtó előtt). Folyamatosan nyomon követi a társaság tevékenységéhez kapcsolódó jogszabályok változását, továbbá irányítja a cég adatvédelmi tevékenységét.
A fenti feladatokat általában megbízási szerződéssel tevékenykedő ügyvédek, valamint a személyközlekedési vállalat alkalmazásában álló jogi asszisztensek közösen végzik.
Koordinációs és jogi tevékenységhez kapcsolódó szabályzatok
A fentiekben bemutatott koordinációs és jogi tevékenységek megfelelő ellátása érdekében a személyközlekedési vállalatoknak pontos követelményeket, eljárási rendeket kell meghatározniuk, melyeket belső szabályzatok, rendeletek formájában készítenek el. Általában a következő legfontosabb témákban célszerű szabályozást kialakítani.
Munkaszerződések szabályzata: a munkaszerződések megkötésének, módosításának, megszüntetésének módját írja elő. Munkaügyi nyilvántartások szabályzata: a munkaviszony létrejöttekor, megszűnésekor, valamint a munkaerő áthelyezésekor szükséges információkat, továbbá azok dokumentálásának módját adja meg. Munkarendre és szabadságokra vonatkozó szabályzat: az egyes szervezeti egységek munkavállalóinak munkaidejére, munkaidő-beosztására, munkarendjére és szabadságának kiadására vonatkozó irányelveket, feltételeket és eljárásokat fogalmazza meg. Bérgazdálkodási szabályzat: a vállalat bér- és bérjellegű jövedelmekkel kapcsolatos ügyviteli folyamatait, az abban résztvevők feladatait, a határidőket és a felelősöket tartalmazza. (Maga a bérgazdálkodás a meghatározott üzleti évben elfogadott létszám, bértömeg és átlagkereset feletti, szervezeti egységenkénti diszponálást jelenti, a társaság bérpolitikájához illeszkedve.) Belső ellenőrzési szabályzat: a belső ellenőrzés olyan független, objektív bizonyosságot adó vállalatirányítási eszköz és tanácsadói tevékenység, amely módszeres és szabályozott eljárással értékeli a kockázatkezelési, kontroll és irányítási folyamatok hatékonyságát, a szervezeti célok elérése érdekében. A vonatkozó szabályzat kiterjed a vállalat valamennyi szervezeti egységére, működési folyamatára és projektjére. Iratkezelési szabályzat: a vállalat iratainak érkeztetéséről, felbontásáról, iktatásáról, rendszerezéséről, szignálásáról, továbbításáról, nyilvántartásáról, védelméről, valamint az iratokhoz történő hozzáférés módjáról szóló előírásokat tartalmazza. Közérdekű adatok közzétételének és kezelésének szabályzata: célja a személyközlekedési vállalatnál, mint adatkezelőnél kezelt közérdekű adatokra, illetve közérdekből nyilvános adatokra vonatkozó alapvető szabályok meghatározása annak érdekében, hogy a közügyek átláthatósága - a közérdekű és közérdekből nyilvános adatok megismeréséhez és terjesztéséhez fűződő jog érvényesülésével - megvalósuljon. Szerződéskötési szabályzat: a szerződések és a típusszerződések elkészítésének, véleményezésének, megkötésének, nyilvántartásának, módosításának, valamint teljesülésük ellenőrzésének módját írja le. Adatvédelmi szabályzat: meghatározza a személyközlekedési vállalatnál vezetett, személyes adatokat tartalmazó manuális és számítógépes nyilvántartások rendjét, biztosítva az adatvédelem alkotmányos elveinek és az adatbiztonság követelményeinek érvényesülését. Továbbá a vállalatnak el kell készítenie és nyilvánosságra kell hoznia adatkezelési tájékoztatóját, amely a cég által kezelt személyes adatok pontos köréről (pl. pótdíjazott utasok, észrevételt beküldők, közlekedési balesetben érintettek személyes adatai stb.), azok kezelésének céljáról, jogalapjáról, módjáról, tárolásáról, esetleges továbbításáról, valamint megőrzésük időtartamáról szól.
Felhasznált irodalom
ÉNYKK Északnyugat-magyarországi Közlekedési Központ Zrt. szervezeti felépítése, az egyes szervezeti egységek feladatai, valamint szabályzatai (https://www.enykk.hu/cikk/altalanos-kozzeteteli-lista.html, letöltés dátuma: 2019. április 29.) BKV Zrt. Facebook-oldala (https://www.facebook.com/bkvzrt1/, letöltés dátuma: 2019. július 27.) ÉNYKK Északnyugat-magyarországi Közlekedési Központ Zrt. adatkezelési tájékoztatója (https://www.enykk.hu/cikk/adatvedelem.html, letöltés dátuma: 2019. április 29.)

| Önellenőrző kérdések
Olvassa el figyelmesen az alábbi feladatokat, majd a lecke tartalma alapján oldja meg őket!
1. Egészítse ki a következő mondatot! A személyközlekedési vállalatok humánpolitikai feladatai közé alapvetően a és a tevékenységek tartoznak.
2. Az alábbi állításokról döntse el, hogy igazak vagy hamisak!
A személyközlekedési vállalatok koordinációs szervezeti egysége humánpolitikai, igazgatási és forgalomszervezési feladatokkal foglalkozik. |
Általában a személyközlekedési vállalatok koordinációs szervezeti egysége alá tartozik a kommunikáció, marketing és PR tevékenységek végzése. |
A személyközlekedési vállalatok jogi képviseletét kizárólag a cégek főállású, jogi végzettséggel rendelkező munkavállalói látják el. |
A személyközlekedési vállalatoknak adatkezelési tájékoztatót kell készíteniük és nyilvánosságra hozniuk. |
3. Melyik feladatért NEM a személyközlekedési vállalat bérgazdálkodási csoportja felelős?
| a társaság létszám- és keresetgazdálkodásának ellátása
| a bérmegállapodások előkészítése
| a munkavállalók törzsgárda-elismeréseinek intézése
| a bérfejlesztéssel kapcsolatos kalkulációk készítése
4. Melyik feladatért felelős a személyközlekedési vállalat igazgatási alegysége?
| bérszámfejtés
| a munkatársak kitüntetéseinek nyilvántartása
| kapcsolattartás a munkavállalói érdekképviseletekkel
| kapcsolattartás a cég felügyelőbizottságával
5. Egészítse ki a következő mondatot! A személyközlekedési vállalat alegysége egyezteti, szervezi, előkészíti a cégvezető programjait.
6. Egészítse ki a következő mondatot! A munkaügyi nyilvántartások szabályzata a munkaviszony létrejöttekor, , valamint a munkaerő szükséges információkat, továbbá azok módját adja meg.